Cara Tanam Labu yang Betul (Panduan Lengkap)

Bagaimanakah cara untuk tanam pokok labu untuk menghasilkan buah yang berkualiti? Artikel ini akan menerangkan bagaimana cara untuk menanam pokok labu dengan betul

Labu tergolong dalam keluarga Cucurbitaceae, dan genus  Cucurbita. Labu telah digunakan dalam pelbagai ubat tradisional untuk beberapa penyakit (antidiabetik, antihipertensi, antitumour, antibakteria, anti-radang) telah menarik perhatian saintifik kepada tumbuhan ini (Fu et al., 2006). Ia kaya jumlah asid amino (AA) yang tinggi (Fujita and Hossain, 2003), asid lemak, kainotenoid, mineral dan vitamin E (Ching and Mohamed, 2001). Ia biasanya digunakan dalam perubatan tradisional Sudan untuk mengawal virus hepatitis C (HCV) (Hussein et al., 2000).

Biji labu mempunyai kandungan nutrien yang banyak yang boleh digunakan untuk manusia. Kandungan minyak biji labu dikatakan mempunyai 40-50% vitamin E dan asid linoleik yang tinggi (Murkovic et al., 1999).

Labu dijadikan pilihan kerana:

Buahnya matang boleh dimasak dan dikeringkan supaya boleh disimpan lebih lama (Grubben dan Chigumira Ngwerume, 2004).Daunnya boleh dijadikan sebagai sayur-sayuran.Bijinya di panggang dan dimasinkan dijadikan sebagai snek. Bijinya juga boleh digunakan sebagai sumber bahan api (Grubben dan Chigumira Ngwerume, 2004).

Maklumat yang disediakan dalam artikel ini meliputi asas penanaman labu iaitu dari memahami pelbagai jenis varieti dan klasifikasi labu, pengeluaran labu di ladang, sehinggalah ke peringkat tuaian.

Jenis Vareiti Dan Klasifikasi Labu

Labu tergolong dalam keluarga Cucurbits. Antara sayur-sayuran yang tergolong sekali dengan labu adalah tembikai, timun, peria, dan skuasy. Kaedah pengurusan seperti pengurusan serangga perosak, dan kawalan penyakit adalah sama di kalangan sayur-sayuran ini.

Contoh varieti labu yang selalu ditanam termasuk ‘Howden,’ ‘Magic Lantern,’ ‘Autumn Gold,’ ‘Pemenang Hadiah,’ dan ‘Baby Bear.’

Pemilihan varieti adalah bergantung kepada ciri-ciri labu tersebut. Selalunya labu diklasifikasikan mengikut saiz (kecil hingga yang terbesar), warna, bentuk, saiz batang labu, dan ciri benih.

Di Malaysia, terdapat dua varieti labu yang paling banyak ditanam iaitu Cucurbita moschata dan Cucurbita moschata Duchesne (Margaret et al., 2016).

Contoh Produk Terhasil dari Labu

1. Tepung & serbuk labu

Serbuk labu dihasilkan daripada labu matang (Cucurbita moschata Duchesne). Serbuknya yang murah untuk dihasilkan, mempunyai kualiti yang baik, dan boleh digunakan sebagai suplemen beta-kaotena dalam produk makanan.

Biji labu dijadikan sebagai produk makanan ringan dan permintaan pasaran yang semakin meningkat (Clinton et al., 2015).

3. Makanan binatang ternakan

Labu dijadikan sebagai sumber yang kaya dengan protein untuk industri ayam (Wafar et al., 2017) untuk meningkatkan penghasilan telur (Jacob et al., 2013).

Makanan tambahan berasaskan labu mungkin mempunyai fungsi anti-radang, yang bermanfaat untuk artritis (Yadav et al., 2010).

Penyediaan Anak Benih Labu

Jenis Tanah yang Sesuai

Labu memerlukan tanah yang agak subur dan saliran yang baik. Hasil maksimum boleh dicapai di tanah bertekstur sederhana dengan kapasiti pegangan air yang tinggi dan saliran air yang baik.

Labu boleh ditanam di pelbagai tanah, tetapi tanah liat tidak digalakkan. Ini adalah kerana tanah liat mempunyai pengudaraan yang lemah dan saliran air yang terhad, yang boleh memudaratkan pertumbuhan akar dan meningkatkan reput buah.

Labu sensitif terhadap tanah berasid. pH tanah yang optimum diperlukan oleh labu adalah tanah yang sedikit berasid (pH 6.8) kepada tanah alkali sederhana (pH 8.0).

Persediaan tanah di ladang adalah untuk memastikan labu mempunyai pertumbuhan yang sekata. Tanah perlu dirotor beberapa kali iaiitu beberapa bulan sebelum ditanam.

Penyediaan tanah memberi masa untuk biji benih untuk bercambah. Benih labu akan ditanam di atas tapak semaian yang mempunyai ketinggian antara 15 hingga 20 cm tinggi.

Sungkupan seperti rumput diletakkan di atas biji benih untuk mengekalkan kelembapan tanah.

Biji benih boleh disemai terus ataupun melalui pemindahan dari tray semaian. Benih akan ditanam dengan kedalaman antara 2 hingga 4 cm.

Biji benih akan disemai antara dua hingga tiga biji dalam satu lubang dan akan dinipiskan (thinning) untuk mendapatkan anak pokok yang seragam dan sihat.

Untuk penanaman komersial, beji benih akan disemai empat biji setiap 30 cm.

Gambar rajah 1: Cadangan kawasan penanaman labu di ladang

Untuk mengelakkan labu dijangkiti penyakit dari tanah dan masalah nematode, labu perlu ditanam di tanah pernah ditanam dengan tembikai, timun, muskmelon (cantaloupes), zuchini, atau cucurbit yang lain dalam tempoh 2 hingga 3 tahun sebelumnya.

Nitrogen (N) adalah baja yang paling diperlukan, walaupun fosforus kadang-kadang diperlukan untuk menggalakkan akar benih yang baik. Baja fosforus biasanya diletakkan dalam di antara barisan tanaman dengan jarak 15 cm x 15 sebelum ditanam.

Contoh program pembajaan untuk labu adalah seperti berikut:

Cara Tanam Pokok Labu

Suhu minimum, optimum dan maksimum tanah untuk percambahan benih masing-masing adalah 18, 35 dan 38°C. Percambahan benih menjadi perlahan dan tidak konsisten apabila suhu tanah di bawah 20°C.

Buah labu yang matang mempunyai kualiti yang rendah apabila suhu udara min harian adalah di bawah 21°C.

Buah labu mempunyai hasil yang tinggi apabila cuaca  adalah panas, tetapi suhu adalah tidak terlalu tinggi (43-46°C), kerana boleh menyebabkan buah terbakar terkena matahari (sunburn) dan isi buah labu akan menjadi lembik.

Jarak tanaman adalah 1.0 x 1.0 m

Saiz buah labu boleh diubahsuai dengan jarak tanaman. Jika anda inginkan buah labu yang besar, anda perlukan jarak yang lebih luas.

Di bawah keadaan input yang rendah, hasilnya adalah sekitar 5 t/ha, manakala dengan penjagaan yang baik, hasil adalah 15 t / ha.

Menggunakan rumput atau poliethylene (plastik) memberi beberapa kebaikan kepada anda:

Meningkatkan suhu tanahMempercepatkan pertumbuhan anak pokokIa juga memulihara kelembapan tanahMengurangkan beberapa masalah seperti pemadatan tanah, mengelakkan buah mereput di atas tanah, kehilangan baja, dan persaingan sesama anak pokok.

Menggunakan polyethylene atau sungkupan sebagai sebahagian daripada strategi kawalan rumpai.

Anak pokok labu menghasilkan bunga jantan dan bunga betina pada anak pokok yang sama. Ia dipanggil sebagai monoecious.

Kedua-dua jenis bunga dibuka untuk hanya satu hari dan pada waktu pagi.

Faktor persekitaran dan penyakit boleh mempengaruhi pembentukan pendebungaan dan buah labu yng ketara.

Dua sehingga enam ekor lebah madu sehektar cukup untuk mencapai tahap aktiviti pendebungaan yang optimum (Oluoch et al., 2012).

Penyakit labu utama menyerang adalah seperti:

Damping-off (penyakit benih)Disebabkan virus (menyebablkn pertumbuhan perlahan dan mengubah pembentukan buah labuAngular leaf spotDowny mildewScabBlack rotPhytophthora blight.

Untuk mengawal kebanyakan penyakit ini, pemilihan varieti yang tahan penyakit perlu dibuat

Daun labu selepas tuai adalah mudah sangat rosak. Dengan itu, apabila ingin dijual, pastikan:

Daun diikat dan disimpan di tempat sederhana lembap.Untuk penjualan daun yang kering, ia akan dicincang halus dan diletakkan di bawah sinaran matahari selama 2-3 hari (Grubben dan Chigumira Ngwerume, 2004).

Buah labu boleh dituai apabila kulitnya sudah keras dan tidak boleh ditembusi. Walaupun sudah dituai, buah labu perlu disimpan untuk memanjangkan jangka hayat buah selepas tuai.

Kulit buah labu yang matang kelihatan kusam dan kering berbanding dengan buah yang tidak matang yang mana akan lebih segar dan terang kulit. Tinggalkan batang panjang (pemegang) pada labu).

Suhu penyimpanan buah labu adalah tinggi hingga 24-30°C dengan kelembapan relatif 75-80% selama kira-kira 5-10 hari.  Ia tidak boleh disimpan di suhu di bawah 10°C.

Diharapkan artikel cara tanam labu ini dapat membantu para pembaca untuk menanam labu secara betul.

Bili biji benih labu Disini

Artikel Berkaitan: Khasiat Labu Kepada Kesihatan

Cara Tanam pokok lain yang anda perlu tahu:

Ching, L.S., & Mohamed, S. (2001). Alpha-tocopherol content in 62 edible tropical plants. Journal of Agricultural and Food Chemistry, 49, 3101–3105.Clinton C. Shock, Erik B. G. Feibert, and Lamont D. 2015. Can Pumpkins Be Grown for Snack Seed Purposes in The Treasure Valley? Bill Buhrig, Malheur County Extension Service, Oregon State University, Ontario.Fu, C., Huan, S., & Li, Q. (2006). A review on pharmacological activities and utilization technologies of pumpkin. Plant Foods for Human Nutrition, 61, 73–80.Fujita, M., & Hossain, M.Z. (2003). Brownish acidic protein induced in pumpkin callus by a high concentration of 2,4-dichlorophenoxyacetic acid. Biologia Plantarum, 46, 175–179.Grubben, G.J.H. and Chigumira Ngwerume, F., 2004. Cucurbita moschata Duchesne In: Grubben, G.J.H. and Denton, O.A. (Editors). PROTA 2: Vegetables/Légumes. [CDRom]. PROTA, Wageningen, Netherlands.Grubben, G.J.H. and Chigumira Ngwerume, F., 2004. Cucurbita moschata Duchesne In: Grubben, G.J.H. and Denton, O.A. (Editors). PROTA 2: Vegetables/Légumes. [CDRom]. PROTA, Wageningen, Netherlands.Hussein, G., Miyashiro, H., Nakamura, N., Hattori, M., Kakiuchi, N., & Shimotohno, K. (2000). Inhibitory effects of Sudanese medicinal plant extracts on hepatitis C virus (HCV) protease. Phytotherapy Researh, 14, 510–516.Jacob, J.; Wilson, H.; Miles, R.; Butcher,G.; Mather, F. 2013: Factors Affecting Egg Production in Backyard Chicken Flocks. University of Florida IFAS Extension, Gainesville, FL.Margaret Chan Kit Yoka, Seraphina Anak Dominic Gisong, Beatrice Anak Modon, Rogaya Rusim. (2016). Creating New Market in Integrated Agriculture Development Area in Samarahan, Sarawak, Malaysia – Case Study in the Supply Chain of Cucurbita sp. (Pumpkin). Procedia – Social and Behavioral Sciences 224 (2016) 516 – 522. doi: 10.1016/j.sbspro.2016.05.428.Murkovic, M., Hillebrand, A., Draxl, S., Winkler, J., & Pfannhauser, W. (1999). Distribution of fatty acids and vitamin E content in pumpkin seeds (Cucurbita pepo L.) in breeding lines. Acta Horticulturae, 492, 47–55.Oluoch, M. O. (2012). Production Practices of Pumpkins for Improved Productivity (No. RESEARCH). ISHS.Wafar, R. J., Hannison, M. I., Abdullahi, U., and Makinta, A. 2017. Effect of Pumpkin (Cucurbita Pepo L.) Seed Meal on the Performance and Carcass Characteristics of Broiler Chickens. Asian Journal of Advances in Agricultural Research, 2(3), 1–7.Yadav. M., Jain, S., Tomar, R., Prasad, G. B. K. S., & Yadav, H. 2010. Medicinal and Biological Potential of Pumpkin: An Updated Review. Nutrition Research Reviews, 23(2), 184–190.


Kesinambungan Telur dan Kolesterol: Apa Yang Anda Perlu Tahu

Garis panduan pemakanan bagi rakyat Amerika tentang pengambilan makanan kolesterol

Kajian sebelum ini banyak menerangkan tentang keburukan makanan kolesterol. Justeru itu, had pengambilan makanan kolesterol telah ditetapkan kepada 300 mg sehari berdasarkan purata pengambilan makanan kolesterol bagi populasi besar di Amerika.

Begitu juga dengan kuning telur yang mengandungi tinggi kolesterol. Pengambilan lebih dari satu biji sudah melebihi had saranan pengambilan kolesterol. Terdapat kajian yang mengatakan keburukan dalam mengambil telur. Namun, tidak dinafikan terdapat juga kajian yang mengatakan pengambilan telur yang mengandungi tinggi kolesterol tidak membawa kesan buruk terhadap jantung. Fakta kajian yang tidak sehaluan ini menjadi faktor Dietary Guidelines for Americans 2015–2020 menarik balik cadangan had pengambilan makanan kolesterol.

“Previously, the Dietary Guidelines for Americans recommended that cholesterol intake be limited to no more than 300 milligrams per day. The 2015 DGAC [Dietary Guidelines Advisory Committee] will not bring forward this recommendation because available evidence shows no appreciable relationship between consumption of dietary cholesterol and serum cholesterol, consistent with the conclusions of the AHA/ACC report” [1].

Walaupun garis panduan pemakanan Amerika Syarikat, menarik balik cadangan had pengambilan makanan kolesterol, 300 mg sehari, ia bukanlah ‘tiket’ untuk kita meraikannya dengan makan telur dalam jumlah yang banyak. Terutamanya kuning telur.

Pendekatan yang masih lagi disarankan adalah dengan mengambil makanan kolesterol dalam jumlah yang sedikit dan itu adalah lebih baik. Garis panduan tidak menetapkan jumlah had saranan pengambilan, tetapi menekankan supaya mengurangkan pengambilan makanan kolesterol dalam pemakanan yang sihat. Hal ini adalah sebagai langkah berjaga-jaga supaya kita tidak ambil risiko dan jalan mudah.

“Individuals should eat as little dietary cholesterol as possible while consuming a healthy eating pattern” [2].

Begitu juga dengan American Heart Association (AHA) dan American College of Cardiology (ACC) di mana garis panduan pemakanan kolesterol tidak menetapkan jumlah saranan tetapi menekankan supaya mengurangkan pengambilan makanan kolesterol dalam cara pemakanan harian. Tiada lagi 300 mg sehari, tetapi dinasihatkan supaya berwaspada dalam pengambilan makanan kolesterol.

Kajian tentang telur dan risiko masalah jantung

Jika telur diambil pada kuantiti yang banyak, ia akan menyumbang kepada lebihan kalori, lemak dan juga protein yang mungkin tidak diperlukan. Ingat, walaupun dalam telur ada nutrisi yang baik seperti omega, pengambilan yang berlebihan belum tentu membawa faedah. Ambil dalam jumlah yang sederhana pun sudah memadai. Terkini, hasil kajian yang dikeluarkan menunjukkan pengambilan telur secara sederhana (sehingga satu biji sehari), tiada risiko bagi masalah jantung [3]. Begitu juga kajian meta-analisis sebelum ini, kajian menunjukkan satu biji telur tidak menunjukkan kaitan dengan risiko masalah jantung [4]. Jangan pula kita memandai ambil lebih daripada kajian, sepuluh biji, dua puluh biji, mahupun sepapan telur!

“Overall, summary associations indicate that intake of up to 1 egg daily may be associated with reduced risk of total stroke” [4].

Tambahkan serat dalam makanan dan hadkan pengambilan kalori seharian

Malah, kajian juga menyarankan supaya apabila telur dihidangkan, sebaiknya dimakan sekali dengan makanan yang tinggi serat dan makanan yang kurang dengan lemak tepu. Dan juga pastikan makanan yang diambil tidak melebihi kalori yang disarankan [5]. Sebagai contoh, apabila membuat sandwic telur, letaklah sekali dengan salad hijau dan tomato sebagai sumber serat. Pilihan roti mil penuh (wholemeal) gabungan dalam sandwic adalah lebih baik. Berhati-hati dalam kuantiti yang diambil, lebihan kalori juga akan menyumbang kepada lebihan berat badan yang boleh membawa risiko pelbagai jenis penyakit.

Antara faktor lain yang menyumbang kenaikan kolesterol dalam darah adalah makanan lemak tepu dan juga lemak trans. Kebanyakan kajian masih lagi menyarankan supaya mengurangkan pengambilan makanan seperti ini. Tambahan itu juga, cara masakan main peranan penting dalam penjagaan kesihatan. Jika telur goreng diambil terlalu kerap, bukan sahaja menambah kalori, malah ia akan mempengaruhi bacaan lipid termasuklah jumlah kolesterol dalam darah dan kolesterol low-density lipoprotein (LDL).

Bersifat sederhana dalam pengambilan makanan

Satu biji telur mempunyai kepadatan khasiat nutrisi yang mungkin membuatkan banyak kajian tidak sependapat. Itulah kelebihan ciptaan dari Tuhan dan sama sekali tidak boleh manusia reka. Walaupun telur mempunyai khasiat seperti choline, zeaxanthin dan selenium, mempelbagaikan jenis makanan itu lebih baik. Kita tidak digalakkan untuk ambil makanan yang sama setiap hari hanya untuk dapatkan sumber nutrisi tersebut. Apa yang penting dalam pemakanan adalah bersifat sederhana dan mempelbagaikan jenis makanan supaya lebih banyak nutrisi yang boleh kita peroleh.

Jumlah yang dibenarkan untuk makan telur sehari adalah subjektif dan tidak spesifik kerana tiada tetapan khusus. Dicadangkan untuk berjumpa dengan pakar pemakanan bagi mengetahui jumlah yang dibenarkan bagi pengambilan telur. Setiap orang mempunyai masalah kesihatan yang berbeza. Maka, had pengambilan telur juga mungkin berbeza. Jika anda mengalami masalah jantung atau berisiko tinggi dengan masalah kesihatan, sebagai langkah berjaga-jaga dan langkah selamat, sudah semestinya akan mengurangkan pengambilan makanan kolesterol sebagai mana yang disarankan.

Kebanyakan kajian masih lagi tidak jelas dalam menetapkan atau menghadkan jumlah pengambilan telur dan kolesterol yang sepatutnya. Kita masih tidak tahu lagi garis panduan yang akan datang. Dalam kajian sains, fakta sentiasa berubah. Hal ini akan membuatkan garis panduan juga akan berubah. Begitulah kita sebagai manusia yang mempunyai pelbagai ideologi dan lebih baik kita raikan kepelbagaian pendapat. Apa yang penting adalah bersederhana.

[1] J. A. S. Carson et al., “Dietary cholesterol and cardiovascular risk: A science advisory from the American heart association,” Circulation. Lippincott Williams and Wilkins, pp. E39–E53, 2020, doi: 10.1161/CIR.0000000000000743.

[2] U.S. Department of Health and Human Services and U. S. D. of Agriculture., “2015-2020 Dietary Guidelines for Americans,” 2015. [Online].

[3] J.-P. Drouin-Chartier et al., “Egg consumption and risk of cardiovascular disease: three large prospective US cohort studies, systematic review, and updated meta-analysis,” BMJ, 2020, doi: 10.1136/bmj.m513.

[4] D. D. Alexander, P. E. Miller, A. J. Vargas, D. L. Weed, and Sarah S. Cohen, “Meta-analysis of Egg Consumption and Risk of Coronary Heart Disease and Stroke: Journal of the American College of Nutrition: Vol 35, No 8,” Journal of the American College of Nutrition, 2016. (accessed Sep. 13, 2020).

[5] E. Magriplis et al., “Frequency and Quantity of Egg Intake Is Not Associated with Dyslipidemia: The Hellenic National Nutrition and Health Survey (HNNHS),” 2019, doi: 10.3390/nu11051105


Cara Pemakanan dan diet untuk Pesakit GERD

Pernahkah anda rasa pedih ulu hati? Ini merupakan salah satu simptom asid refluks atau Gastroesophageal Reflux Disease (GERD).

Apabila kita makan, makanan daripada mulut akan ke saluran esofagus dan seterusnya ke perut bagi proses penghadaman.

Gastroesophageal reflux disease ataupun GERD adalah keadan di mana asid dalam perut tertolak semula ke dalam saluran esofagus. Antara sebab ini berlaku adalah kerana otot pada bahagian bawah sfinkter esofagus tidak kuat atau telah rosak.

Antara simptom lain adalah rasa tidak selesa di kawasan abdomen, sakit dada, susah untuk menelan dan memuntahkan semula makanan (regurgitation). Tambahan pula, anda akan rasa pahit di mulut apabila asid tertolak ke atas. Asid refluks akan menyebabkan iritasi pada lapisan esophagus. Simptom akan muncul 30 minit ke 2 jam selepas makan.

Terdapat beberapa faktor yang menyumbang kepada masalah ini:

Berat badan berlebihan – Peningkatan tekanan pada abdomen akan mengendurkan otot sfinkter pada bahagian bawah esofagus dan seterusnya mendedahkan lapisan esofagus kepada kandungan asid hidroklorik dalam perut.Hiatal hernia – Angin pasang dibahagian perut dimana bahagian atas perut masuk ke dalam ruang dada menyebabkan otot sfinkter menjadi tidak berfungsiTekanan emosi (stress)

Pemakanan bagi pesakit GERD

Secara umumnya, tidak ada diet yang spesifik untuk masalah GERD. Namun, terdapat makanan yang dapat mengurangkan simptom GERD. Jenis makanan akan mempengaruhi jumlah asid yang dihasilkan oleh perut. Oleh itu, pemilihan makanan yang betul dapat mengawal asid daripada tertolak kembali ke esofagus.

Makanan yang perlu dielakkan oleh pesakit GERD

Makanan ini akan memburukkan lagi simptom asid refluks. Ini termasuklah:

Makanan berlemak akan mengurangkan tekanan pada sfinkter esophagus dan melambatkan proses penghadaman dalam perut. Ia juga meningkatkan masa pendedahan asid kepada esofagus. Berikut merupakan makanan yang mengandungi tinggi lemak:

Makanan bergoreng seperti kentang goreng dan ayam gorengProduk tenusu penuh lemak seperti butter, susu penuh cream, kejuSnek dan pencuci mulut seperti ais krim, cip kentang

Buah-buahan adalah penting dalam diet anda. Namun ada sesetengah buah akan memburukan simptom asid refluks, terutamanya buahan yang mengandungi kandungan asid yang tinggi. Antaranya ialah:

Menyebabkan iritasi pada mukosa (lapisan) esofagus

Pengambilannya juga akan mengurangkan tekanan pada sfinkter esofagus.

Pudina akan megendurkan sfinkter esofagus dan menyebabkan asid refluks

Mengubah tekanan intra-abdomen serta mengurangkan tekanan sfinkter esofagus

Coklat mengandungi komponen methylxanthine. Komponen ini akan megendurkan otot sfinkter esophagus dan meningkatkan kadar refluks.

Pengambilan alkohol akan meningkatkan penghasilan asid perut, mengurangkan tekanan sfinkter esofagus, mengendurkan otot sfinkter esofagus serta melambatkan pengosongan kandungan gastrik.

Kajian berkaitan simptom asid refluks dan makanan yang disebutkan di atas masih dijalankan. Ada kajian yang mendapati bahawa makanan tersebut tidak memberi kesan kepada simptom asid refluks. Namun, setiap orang mempunyai kondisi badan yang berbeza. Jika gejala asid refluks semakin teruk apabila mengambil makanan tersebut, adalah lebih baik untuk dielakkan.

Makanan yang sesuai diambil

Bijirin penuh mil, oatmeal dan beras perang merupakan sumber karbohidrat kompleks dan yang sesuai bagi mengurangkan risiko asid refluks.

Sayur-sayuran hijau seperti sawi, bayam dan kangkung mempunyai kandungan lemak yang rendah dan kandungan alkali yang tinggi dan akan mengurangkan penghasilan asid perut. Ia juga mempunyai kandungan serat yang tinggi serta dapat mengelakkan anda daripada makan berlebihan. Kebanyakan kajian mendapati bahawa makanan tinggi serat dapat mengurangkan risiko asid refluks

Bagi buah-buahan pula, pilih buah yang tidak bersitrus seperti pisang, epal, melon dan tembikai.

Sumber protein seperti ayam, telur, ikan dan makanan laut tidak menjadi isu bagi masalah asid refluks kerana ia mengandungi lemak yang rendah.

Cara masakan yang sihat perlu dititikberatkan adalah seperti grill, bakar, rebus dan kukus kerana ia tidak berminyak dan kurang lemak.

Lemak merupakan makronutrien yang penting. Pilih sumber lemak yang sihat daripada lemak tidak tepu seperti minyak zaitun, minyak jagung, avocado dan mentega kacang.

Elakkan sumber lemak tepu seperti butter, ais krim dan kulit ayam. Sumber makanan lain yang mempunyai lemak tepu ialah daging merah, produk tenusu penuh krim dan santan.

Selain pemakanan, amalan gaya hidup sihat juga memainkan peranan bagi mengurangkan risiko asid refluks.

1. Kekalkan berat badan yang sihat

Beberapa kajian yang dijalankan telah mendapati bahawa penurunan berat badan adalah cara yang terbaik untuk mengurangkan risiko dan simptom asid refluks. Hal ini boleh dicapai dengan mengurangkan pengambilan kalori seharian dan pemilihan makanan yang lebih sihat.

Senaman dapat mengawal berat badan dan seterusnya mengurangkan risiko asid refluk.

3. Pakai pakaian yang longgar.

Pakaian yang ketat terutamanya di bahagian abdomen akan meningkatkan kadar asid refluks.

4. Elakkan baring 2 hingga 3 jam selepas makan.

Berdiri atau berjalan selepas makan membantu asid perut mengalir dalam arah yang betul.

5. Tinggikan bantal (6 hingga 8 inci) bagi mereka yang mengalami refluks pada waktu malam.

Ini dapat mengurangkan kekerapan dan simptom refluks, dan mempercepatkan pembersihan asid dalam perut.

6. Makan sedikit tapi kerap

Elakkan makan dalam jumlah yang banyak kerana ia mempengaruhi kekerapan asid refluks dengan melambatkan proses penghadaman dalam perut.

Merokok mengurangkan tekanan sfinkter esofagus dan menjadi punca refluks.

8. Elakkan pengambilan alkohol

Asid refluks merupakan satu keadaan yang tidak selesa bagi sesiapa yang mengalaminya. Selain mengambil ubat yang disarankan oleh doktor, pemakanan dan perubahan gaya hidup juga dapat mengurangkan simptomnya. Setiap individu mungkin berbeza dari segi makanan yang perlu dielakkan.

Jika simptom asid refluks anda bertambah buruk, mungkin ada makanan tertentu yang perlu anda elakkan dan juga anda perlu mengamalkan cara hidup yang lebih sihat.

Emling, S. (2017, July 28). Foods That Can Help with Acid Reflux Symptoms. Retrieved September 21, 2020, from AARP Katz, P. O., Gerson, L. B., & Vela, M. F. (2013). Guidelines for the Diagnosis and Management of Gastroesophageal Reflux Disease. American Journal of Gastroenterology, 108(3), 308-328. doi:10.1038/ajg.2012.444Madell, R. (2020, January 29). 7 Foods to Add to Your Diet for Acid Reflux. Retrieved September 21, 2020, from HealthlineNess-Jensen, E., Hveem, K., El-Serag, H., & Lagergren, J. (2016). Lifestyle Intervention in Gastroesophageal Reflux Disease. Clinical Gastroenterology and Hepatology, 14(2). doi:10.1016/j.cgh.2015.04.176Newberry, C., & Lynch, K. (2019). The role of diet in the development and management of gastroesophageal reflux disease: Why we feel the burn. Journal of Thoracic Disease, 11(S12). doi:10.21037/jtd.2019.06.42Mahan, L. K., Escott-Stump, S., Raymond, J. L., & Krause, M. V. (2012). Krause’s food & the nutrition care process. St. Louis, MO: Elsevier/Saunders.


Bagaimanakah Proses Pembentukan Emas dalam Batuan?

Bagaimanakah emas terbentuk di dalam batuan? Artikel ini akan menjelaskan secara mudah berkenaan pembentukan emas di bumi ini.

Emas merupakan logam yang penting dalam kehidupan manusia sejak sekian lamanya. Tamadun Mesir telah menggunakan emas sebagai perhiasan seawal kurun ke-5 sebelum masihi malah ahli arkeologi juga menjumpai artifak atau bukti penggunaan emas seawal kurun ke-4 sebelum masihi di beberapa Kawasan seperti Lembah Mesopotamia, Wadi Qana di Tebing Barat dan Eropah Tengah. Sehingga kini emas menjadi bahan penting dalam penghasilan barangan elektronik, alat perhiasan, perubatan serta aero-angkasa.

Emas mempunyai sifat yang unik dari sudut kimia. Emas pada kebiasaannya berwarna kuning berkilauan tetapi boleh juga didapati dalam warna delima, hitam malah ungu apabila koloid emas mempunyai warna berkeamatan tinggi. Emas juga merupakan logam yang paling boleh tempa (maleable) dan dimulurkan (ductile). Satu gram emas boleh ditempa menjadi kepingan berukuran 1 meter persegi. Kepingan emas juga boleh ditempa nipis untuk menjadi separa telus (semi-transparent). Selain itu, emas juga pengalir haba dan elektrik yang baik sekali gus meningkatkan nilai komersial dalam industri.

Asal Usul Pembentukan Emas

Emas yang terdapat di bumi sebenarnya berasal dari angkasa melalui proses supernova iaitu letupan bintang berskala mega. Sebelum supernova berlaku, bintang-bintang yang mengandungi elemen ringan seperti hydrogen memadat sekali gus menjadikan daya tarikan graviti yang sangat kuat di bahagian teras bintang. Hal ini mencetuskan pelakuran nuklear (nuclear fusion) dan melepaskan tenaga daripada hydrogen.

Dalam jangka masa jutaan tahun, proses pelakuran nuclear yang berterusan ini menghasilkan elemen yang lebih berat seperti helium, karbon dan oksigen yang kemudiannya menghasilkan pula elemen seperti besi dan nikel. Pada peringkat ini, pelakuran nuklear sudah tidak melepaskan tenaga dan tekanan di bahagian teras bintang menjadi lemah. Oleh kerana kurangnya tekanan di bahagian teras, lapisan luaran bintang runtuh (collapse) ke bahagian teras dan menghasilkan tindak balas yakni letusan supernova.

Gambaran Letusan Supernova (Sumber: NASA)

Tekanan graviti daripada bintang yang runtuh ini amat tinggi sehingga memaksa proton dan elektron untuk bergabung membentuk neutron. Neutron-neutron yang terhasil ini amat mudah ditangkap oleh elemen berat seperti besi yang kemudiannya membentuk elemen-elemen seperti emas, perak, plumbum dan uranium.

Jadi, bagaimana emas yang terhasil di angkasa tersimpan di dalam bumi? Elemen-elemen yang terhasil daripada letusan supernova merebak ke serata ruangan angkasa dalam bentuk debu dan gas akibat gelombang letusan supernova tersebut. Elemen-elemen ini kemudiannya memadat untuk membentuk bintang baru dan planet seperti bumi.

Emas di dalam Bumi

Emas yang pada asalnya berlimpah di dalam teras bumi diangkut menelusuri rekahan-rekahan di bahagian kerak bumi yang kemudiannya dibawa ke lapisan litosfera (lapisan teratas bumi) oleh tekanan dan haba daripada aktiviti geotermal di teras bumi.

Lapisan Bumi (Sumber: Science Blog)

Emas tulen yang terbentuk dalam skala mikroskopik pada kebiasaannya boleh dijumpai bersama mineral kuarza atau mineral sulfida seperti pirit (pyrites) dan digelar deposit ‘lode’. Selain itu, emas tulen juga boleh didapati dalam bentuk serpihan (flakes), butiran (grains) dan nugget (nuggets) dan digelar deposit ‘placer’.

Emas juga boleh dijumpai bersama ketidaktulenan seperti telurium sebagai mineral kalaverit, petzit dan sylvanite. Malahan, emas juga terhasil dalam bentuk aloi bersama kuprum, plumbum dan merkuri.

Sebuah kajian baru-baru ini mendakwa bahawa emas juga boleh terhasil selepas berlakunya gempa bumi. Gempa bumi berlaku akibat bergeraknya sesar (faults). Sesar ini kebiasaannya diisi oleh air bawah tanah yang turut mengandungi karbon dioksida, silika dan emas. Ketika gempa bumi, sesar ini bergerak dan menghasilkan ruang yang lebih luas sekali gus memudahkan air untuk mengewap. Keadaan ini pula akan membuatkan silika dan emas mengeluwap untuk menjadi deposit yang dilombong oleh para pelombong sekarang.

Urat Emas (gold veins) yang dijumpai bersama batuan kuarza dipercayai terhasil akibat gempa bumi (Sumber: ZME Science)

Bolehkah Kita Mencipta Emas?

Pembuatan emas secara bukan semula jadi telah lama diusahakan oleh manusia sejak abad pertengahan lagi. Pada tahun 1924, seorang pakar fizik Jepun, Hantaro Nagaoka, dipercayai berjaya mensintesis emas melalui pengeboman nuklear. Penyelidik dari Amerika Syarikat juga berjaya mensintesis emas melalui teknik yang sama, namun mendapati isotop emas yang dihasilkan semuanya radioaktif. Kini, emas boleh dihasilkan di dalam reaktor nuklear melalui proses penyinaran (irradiation) sama ada platinum ataupun merkuri. Namun, proses tersebut memakan kos yang amat tinggi dan tidak ekonomik untuk dijual.

Diharapakan, artikel pembentukan emas ini dapat memberi sedikit sebanyak gambaran bagaimana terbentuknya logam mahal ini.

Penjelasan Asal Muasal Emas di Bumi. (2019, March 14). Retrieved September 19, 2020, from KumparanLovett, R. A. (n.d.). Earthquakes make gold veins in an instant. Retrieved September 19, 2020, from NatureUniversity of Bristol. (2011, September 9). Where does all Earth’s gold come from? Precious metals the result of meteorite bombardment, rock analysis finds. ScienceDaily. Retrieved September 18, 2020 from Science Daily


Cara Tanam Limau Purut yang Betul dan Mudah

Bagaimanakah cara tanam limau purut yang betul dan mendatangkan hasil? Artikel ini menyediakan cara menanam limau purut secara organik dari rumah sahaja.

Limau purut tergolong dalam keluarga citrus (Rutaceae) yang boleh ditanam di halaman. Limau purut adalah salah satu rasa paling kuat diantara kebanyakan limau. Oleh itu, buah dengan rasa masam ini kerap digunakan sebagai ramuan dalam makanan tertentu seperti kari dan tom yum. Lain daripada itu, kulit limau purut juga menghasilkan minyak pati yang boleh dijadikan aromaterapi.

Untuk kesihatan, limau purut mengandungi vitamin c dan flavonoid yang berfungsi sebagai antioksidan (Puspitasari & Sumantri, 2019). Antioksidan dapat mencegah pelbagai penyakit akibat penuaan dan penyakit seperti kanser, angin ahmar dan strok. Oleh itu, penting menanam limau purut di halaman sebagai tanaman kesihatan untuk keluarga.

Limau purut memerlukan kawasan yang mempunyai cahaya matahari yang tinggi iaitu antara 6-8 jam sehari. Selain itu, tumbuhan limau purut tidak suka pada teduhan.

Limau purut memerlukan tanah yang mempunyai sistem pengairan yang baik dan mempunyai kandungan organik yang sederhana. pH tanah yang diperlukan antara 5.5-6.5 (Rukmana, 2003).

Tanah ini akan dicampur dengan tanah kompos vermi (vermicompost) dengan nisbah 10:100.

Benih limau purut boleh diambil dari buah yang sihat tidak berpenyakit. Benih limau purut tergolong benih rekalsitran(Recalcitrant seed), yaitu tidak boleh disimpan lama lepas dikeluarkan dari buah (Widajati et al., 2013). Bagaimana menentukan biji mana yang boleh ditanam adalah dengan merendamnya di dalam air. Jika ada benih yang mengambang, maka benih tersebut tidak boleh ditanam. Ini kerana ia menunjukkan bahawa perkembangan embrio biji benih tersebut belum lengkap.

Benih disemai di dalam bekas semaian yang berwarna hitam (bersaiz 150 cm), diisi dengan tanah kompos vermi: campuran tanah. Pastikan bekas semaian mempunyai 3-4 barisan dengan jarak antara 45-55 cm setiap barisan. Selepas 2 minggu semaian, kesemua anak benih yang mempunyai ketinggian antara 5-10 cm akan di tanam ke beg poli selama lebih kurang 1-2 bulan. Jika tanaman di dalam beg poli cukup besar, ia boleh dipindahkan ke tanah. Ini kerana akar tanaman yang masih kecil tidak cukup kuat untuk bersaing untuk mendapatkan nutrien.

Limau purut perlu di siram satu kali sehari untuk memastikan keperluan air adalah cukup. Penyiraman berlebihan boleh mengakibatkan penyakit reput akar. Penyiraman dapat dihentikan apabila tanaman telah dipindahkan dari beg poli dan cukup besar.

Pengurusan baja penting untuk pertumbuhan vegetatif, berbunga dan berbuah. Program pembajaan yang dijalankan perlu mempunyai nutrien yang mencukupi untuk mendapatkan pokok yang sihat diikuti dengan pembungaan dan buah yang banyak.

Baja perlu diberikan bila tanaman dipindah dari beg poli dan semasa penanaman sekiranya apabila tanaman kekurangan nutrient. Ciri-ciri kekurangan nutrien dapat dilihat dari kekuningan daun. Di samping itu, pembajaan perlu dilakukan pada kali pertama bunga muncul untuk memastikan tanaman tidak kekurangan nutrien untuk membentuk buah.

Baja NPK 18:18:18 ditabur sebanyak 15 g/pokok di sekeliling pokok dengan jarak 10 cm dari pangkal pokok.

Pengurusan Penyakit dan Perosak

Penyakit yang seringkali ditemui pada limau adalah penyakit virus seperti Citrus   Vein   Phloem   Degeneration (CVPD). Pemilihan biji yang sihat dari buah yang sihat adalah cara untuk mencegah CVPD. Perosak yang biasa dijumpai adalah ulat pemakan daun dan belalang. Oleh itu, tanaman perlu diperhatikan setiap hari dan menghilangkan perosak yang ada.

Jika tanaman sudah rimbun, pemangkasan perlu dilakukan. Memangkas dahan sisi dapat merangsang tanaman limau untuk berbunga(Sugiyanto et al., 2019). Pemangkasan bertujuan untuk menghentikan pertumbuhan tumbuh-tumbuhan tanaman dan mengedarkan nutrien untuk berbunga.

Buah limau purut yang sudah masak boleh dituai apabila berwarna hijau kekuningan.

Diharapkan perkongsian cara tanam limau purut ini dapat membantu anda semua untuk bercucuk tanam di rumah.

Cara Tanam pokok lain yang anda perlu tahu:

Puspitasari, A. D. 2019. Aktivitas antioksidan perasan jeruk manis (Citrus sinensis) dan jeruk purut (Citrus hystrix) menggunakan metode ABTS. MFF 2019; 23(2):48-51.Rukmana, R. 2003. Usaha tani jeruk purut dalam pot dan di kebun. Penerbit Kanisius: Yogyakarta.Sugiyanto, A., Yenni, Fanshuri, B. A. 2019. Pengaruh pemangkasan tajuk terhadap produktivitas dan mutu buah jeruk keprok pulung. J. Hort. Vol. 29 No. 2, Desember 2019 : 199-208.Widajati, E., Murniarti, E., Palupi, E. R., Kartika, T., Suhartanto, M. R., Qadir, A. 2013. Dasar ilmu dan teknologi benih. IPB Press: Bogor.


Bagaimana Pelindung Matahari Melindungi Kulit Kita?

Bagaimanahkah cara Krim Pelindung Matahari (Sunscreen) bertindak dan melindungi kulit? Artikel ini akan membincangkan mekanisma krim ini.

Sinaran ultraviolet yang mempunyai panjang gelombang antara 295-400 nm terdiri daripada ultraviolet A (UVA ̴320-400 nm) dan ultraviolet B (UVB ̴280-320 nm). Terdapat satu lagi sinaran iaitu ultraviolet C (UVC ̴100-280 nm), namun sinaran ini tidak sampai ke permukaan bumi kerana telah diserap sepenuhnya oleh ozon stratosfera. Walaupun hanya 5% sahaja UVB yang samapai ke bumi, namun kesan UVB adalah lebih besar berbanding kesan UVA. Kepekatan UVB akan lebih ketara pada waktu tengah hari, manakala kepekatan UVA adalah konsisten sepanjang hari. Kesan-kesan sinaran UV ini dapat dilihat pada permukaan kulit manusia sama ada akut atau kronik. Antara kesan-kesan sinaran UV adalah seperti berikut:

Kesan terbakar (erythema)Pigmentasi (tanning)Pengurangan daya imunisasi badanPenurunan tekanan darahKanserTanda penuaan

Bagaimana Sinaran UV Merosakkan Kulit?

Kesan sinaran UV pada kulit bermula pada peringkat molekular yang melibatkan lapian epidermal dan dermal yang menyerap sinaran UV. Apabila lapisan-lapisan ini menyerap terlalu banyak sinaran UV, berlaku keadaan pertambahan tenaga yang tinggi dan akan menyebabkan lapisan-lapisan kulit ini menjadi tidak stabil. Justeru, keadaan ini akan menyebabkan perubahan struktur pada biomolekul seperti DNA atau protein.

Pelindung matahari asalnya dicipta untuk mengurangkan kesan terbakar pada kulit. Pada awalnya, kebanyakan produk ini hanya menyerap sinaran UVB. Kesan terbakar ini atau erythema adalah penentu utama keberkesanan produk pelindung matahari atau lebih dikenali sebagai sun-protection factor (SPF) yang melindungi kulit daripada sinaran UVB. Walaubagaimanapun, kajian terhadap haiwan dan manusia telah menunjukkan bahawa kesan untuk mendapat penyakit daripada sinaran UV boleh berlaku apabila kerap terdedah di bawah sinaran UV sama ada UVB ataupun UVA.

Pelindung matahari mestilah mempunyai perlindungan daripada kesan-kesan lain selain daripada kesan terbakar. Oleh itu, pelindung matahari yang berkesan bukan sahaja melindungi kulit daripada kesan terbakar malah melindungi kulit daripada sinaran UVB atau UVA itu sendiri. Pada masa yang sama, pelindung matahari itu juga tidak menghalang penyerapan sinaran UV yang membawa kesan positif kepada badan manusia seperti sintesis vitamin D, rangsangan daya imun tubuh badan dan penurunan tekanan darah oleh sinaran UVA.

Standard kawalan pelindung matahari adalah berbeza-beza mengikut negara. Di USA, pelindung matahari dianggap sebagai ‘over-the-counter drugs’. Di Kanada pula dianggap sebagai ubat kecuali apabila pelindung matahari itu mengandungi titanium dioxide, zinc oxide atau para-aminobenzoic acid. Produk yang mempunyai bahan-bahan tersebut akan dikategorikan sebagai produk kesihatan yang alami (natural health products).

Di Australia, kebanyakan pelindung matahari dengan SPF4 atau lebih akan dikelaskan di dalam kumpulan barang terapi (therapeutic goods) dan mestilah berdaftar dengan Australian Register of Therapeutic Goods. Manakala sesetengah negara seperti Eropah, China, India, Jepun, Asia Tenggara dan Mercado Comun del Sur di Amerika Selatan mendefinasikan pelindung matahari sebagai kosmetik. Nilai SPF paling maksimum yang dibenarkan adalah 50+ yang terdapat pada label produk di kebanyakan negara seperti Eropah, Australia dan Jepun.

Jadual di bawah adalah senarai penapis sinaran UV yang tersenarai di dalam US Food and Drug Administration (US FDA).

Penapis bukan organik dilihat lebih berkesan dalam menghalang sinaran UV berbanding penapis organik. Ini adalah disebabkan penapis organik menyerap dan menukarkan proses radiasi tersebut di dalam kulit manakala penapis bukan organik memantulkan radiasi daripada diserap oleh kulit. Oxybenzone dan octinoxate adalah penapis bukan organik yang seringkali digunakan sebagai bahan aktif di dalam krim ini telah diharamkan penggunaannya di Hawaii kerana memberi kesan yang merbahaya kepada Terumbu Karang.

Sudah banyak bukti menunjukkan bahawa sinaran UV boleh membawa kesan yang buruk pada perubahan kulit. Keadaan ini dapat dikurangkan dan dielakkan dengan pemakaian pelindung matahari yang terdapat di pasaran. Pelindung matahari juga amat sesuai untuk semua peringkat umur dan jantina.

Young AR, Claveau J, Rossi AB. Ultraviolet radiation and the skin: Photobiology and sunscreen photoprotection. J Am Acad Dermatol. 2017;76(3S1): S100-S109.Johnson R.S.; Titze J.; Weller R. Cutaneous control of blood pressure. Curr Opin Nephrol Hypertens. 2016; 25: 11-15Siller, Alfredo BS; Blaszak, Scott C. BS; Lazar, Michelle; Olasz Harken, Edit MD, PhD Update About the Effects of the Sunscreen Ingredients Oxybenzone and Octinoxate on Humans and the Environment, Plastic Surgical Nursing: October/December 2018 – Volume 38 – Issue 4 – p 158-161


Penyakit Minamata: Kesan Pencemaran dari Sisa Kilang

Pernahkah anda mendengar tentang Minamata Disease (Penyakit Minamata) ataupun The Dancing Cat Disease?

Penyakit ini merupakan salah satu kes keracunan metil merkuri (methyl mercury) yang terbesar di Jepun.

Penyakit ini pertama kali dikesan pada bulan Mei 1956 oleh pihak berkuasa Jepun. Pada waktu penyakit ini dikesan, ia mungkin sudah terlambat untuk sebahagian penduduk Minamata.

Pada waktu itu, ramai penduduk bandar Minamata sudah menunjukkan simptom akibat keracunan merkuri. Mereka mengalami masalah tangan menggeletar, sukar berjalan, hilang deria rasa dan bau serta mengalami masalah penglihatan.

Kes keracunan yang lebih serius pula boleh menyebabkan seseorang itu jadi gila, lumpuh, koma dan kemudiannya meninggal dunia setelah beberapa minggu selepas simptom pertama muncul.

Walau bagaimanapun, mimpi ngeri yang disebabkan oleh keracunan merkuri ini tidak berakhir di situ sahaja. Tidak ada sesiapapun yang menyangka Penyakit Minamata akan kekal menjadi masalah hingga ke hari ini.

Disebabkan kemampuan bahan kimia ini untuk berkumpul, ataupun melakukan bioakumulasi (bioaccumulation) di dalam tisu, penyakit ini boleh diturunkan dari satu keturunan ke keturunan yang seterusnya melalui pemberian susu ibu.

Tetapi, apa sebenarnya yang telah berlaku di bandar kecil yang terletak pada pesisisir Laut Shiranui ini yang menyebabkan berlakunya tragedi sebegini rupa?

Tangkapan skrin daripada sebuah video lama yang menunjukkan kesan Penyakit Minamata terhadap kucing. Kredit gambar @ CBC

Chisso Corporation – Dalang disebalik pencemaran merkuri

Seorang wanita memegang seorang mangsa Minamata Disease di Jepun. Ramai mangsa penyakit ini mengalami kecacatan pada tangan seperti yang dialami oleh wanita di dalam gambar di atas. Kredit gambar @ Fox news.

Chisso Corporation merupakan sebuah syarikat yang terkenal di Minamata. Pada awal penubuhannya, syarikat ini merupakan sebuah syarikat hidro elektrik.

Tetapi, disebabkan perkembangan pesat dalam industri bahan kimia di Jepun, syarikat ini telah beralih kepada pembuatan baja kimia yang kemudiannya turut sama menghasilkan asetelina, asid asetik, vinil klorida, oktanol dan pelbagai lagi bahan kimia lain.

Chisso Corporation kemudiannya telah menjadi salah satu pemain utama dalam ekonomi Jepun selepas perang. Malah, pada masa itu, syarikat di Minamata merupakan salah satu syarikat Chisso yang terbesar.

Malah, hampir 1/4 daripada rakyat Minamata berkerja di Syarikat Chisso. Bandar Minamata yang kecil menjadi maju seiring dengan kemajuan Syarikat Chisso.

Walau bagaimanapun, pada sekitar tahun 1912-1926, pencemaran yang disebabkan oleh Chisso Corporation telah menimbulkan masalah terhadap alam sekitar.

Namun, kes yang paling teruk telah berlaku pada tahun 1938-1968, apabila Chisso Corporation secara senyap-senyap telah membuang metil merkuri, bahan kimia sampingan yang terbentuk daripada proses penghasilan asid asetik ke dalam Teluk Minamata.

Pada tahun 1956, doktor di Minamata telah menemui satu penyakit ganjil yang tidak dapat dikenal pasti puncanya di dalam kalangan rakyat Minamata. Penyakit ganjil yang seumpama sawan ini turut diperhatikan berlaku kepada kucing terbiar di daerah tersebut.

Selepas doktor melakukan pemeriksaan dari rumah ke rumah, mereka mendapati lebih ramai penduduk Minamata yang menghidap penyakit yang sama.

Pada 1 Mei 1956, jabatan kesihatan di Jepun telah mewar-warkan kepada orang ramai tentang penemuan sejenis penyakit yang diberi nama Minamata Disease.

Pada waktu itu, walaupun Chisso Corporation sedar bahawa penyakit tersebut disebabkan oleh pembuangan merkuri yang dilakukan oleh syarikatnya, mereka masih meneruskan pembuangan bahan kimia tersebut ke dalam teluk Minamata.

Hanya pada tahun 1966 barulah Chisso Corporation bertindak menghentikan pembuangan merkuri. Itu pun setelah menerima protes secara besar-besaran daripada penduduk Minamata sendiri.

Keracunan merkuri – apa sebenarnya yang telah berlaku?

Minamata merupakan sebuah pekan kecil yang kebanyakan rakyatnya bekerja sebagai nelayan. Setiap hari, makanan mereka terdiri daripada ikan dan kerang-kerangan yang ditangkap di kawasan Teluk Minamata.

Hasil tangkapan mereka juga telah dijual di sekitar Minamata. Oleh itu, hampir kesemua rakyat Minamata yang makan hasil tangkapan yang diperoleh daripada Teluk Minamata akan mengalami keracunan merkuri.

Metil merkuri boleh berkumpul ataupun berkumpul dalam tisu haiwan seperti ikan dan kerang-kerangan.

Disebabkan penduduk Minamata banyak makan ikan dan kerang-kerangan, metil merkuri yang terkumpul di dalam haiwan tersebut berkumpul pula di dalam badan individu yang memakannya.

Keracunan merkuri tidak terjadi secara tiba-tiba. Selepas bertahun-tahun terdedah kepada metil merkuri, barulah penduduk Minamata mengalami simptom penyakit ini,

Pada waktu itu, orang ramai sudah mula menunjukkan protes terhadap Chisso Corporation. Walaupun syarikat tersebut tahu merekalah dalang di sebalik keracunan merkuri yang dideritai rakyat Minamata, mereka terus menerus menafikan sebarang tuduhan yang dilemparkan.

Lebih teruk lagi, mereka terus menggunakan kaedah yang sama untuk menghasilkan asid asetik walaupun mereka tahu ia akan menghasilkan metil merkuri sebagai produk sampingan.

Pada tahun 1969, mangsa Penyakit Minamata telah bangkit dan bertindak memfailkan saman ke atas Chisso Corporation.

Moral syarikat ini telah dikritik hebat ketika mereka pertama kali dibawa ke muka pengadilan. Sehingga hari ini, Chisso Corporation masih perlu membayar saman kepada hampir 10,000 orang mangsa.

Menurut kerajaan Jepun, 2955 orang telah terkena Penyakit Minamata, dan 1784 daripada mereka telah meninggal dunia akibat penyakit tersebut.

Hingga ke hari ini, masih ada lagi mangsa yang terkesan akibat kejadian ini. Hampir 50,000 mangsa masih lagi meminta pampasan daripada kerajaan, menunjukkan betapa besarnya kesan akibat tragedi ini yang masih dapat dirasai walaupun selepas 5 dekad.

Business & Human Rights Resource Centre. n.d. Chisso Corporation lawsuit (re Minamata disease). Accessed September 20, 2020.Harada, M. 1995. “Minamata disease: methylmercury poisoning in Japan caused by environmental pollution.” Crit Rev Toxicol 1-24.Medscape. 2018. What is Minamata disease? November 5. Accessed September 20, 2020.Verywellhealth. 2019. The Minamata Disaster and the Disease That Followed. November 16. Accessed September 20, 2020.


Cara Tanam Tembikai yang Mudah dan Berkesan

Apakah Cara Tanam Tembikai yang betul dan berkesan? Artikel ini akan menerangkan bagaimanakah cara yang betul untuk tanam pokok tembikai bagi mendapatkan hasil yang banyak.

Kandungan Utama Sebiji Tembikai
Jenis Varieti
Cara Penanaman Tembikai
Jenis Tanah
Sistem Pengairan
Pembajaan
Pendebungaan
Serangan Serangga Perosak
Pengurusan Rumpai
Tuaian
Program Selepas Tuaian

Tembikai (Citrullus lanatus) adalah buah yang popular di kalangan rakyat Malaysia. Isi berwarna merah, tanpa biji, ada juga tembikai mempunyai isi berwarna kuning dan mempunyai bentuk berbeza dari bulat hingga bujur. Kebanyakan tembikai di jadikan sebagai pencuci mulut dan boleh didapati sepanjang tahun di pasaran tempatan.

Kandungan Utama Sebiji Tembikai

Tembikai mempunyai kandungan air yang tinggi iaitu dari 91% sehingga 93% bergantung kepada tahap kematangan.

Komponen pemakanan utama sebiji buah tembikai adalah karbohidrat (6.4 g / 100 g), vitamin A (590 IU), dan lycopene (4,100 µg / 100g, antara 2.300–7.200), iaitu sebatian antikarsinogenik yang terdapat dalam tembikai berisi merah.

Buah tembikai mempunyai jumlah protein dan lemak iaitu kira-kira tiga perempat daripada berat biji tembikai.

Selain itu, nutrien lain seperti mineral merupakan elemen penting dalam diet kita. Ia diperlukan dalam jumlah kecil untuk mengoptimumkan metabolisme dan untuk membantu mengawal keadaan normal proses badan.

1. Tembikai Berbiji (Diploid)

Varieti Sangria dan Fiesta adalah kacukan All-Sweet yang popular. Mempunyai bentuk yang panjang dan hijau gelap dengan jalur hijau muda yang patah. Isinya berwarna merah terang dengan biji hitam.

Calsweet, varieti yang paling popular, mempunyai kulit berjalur dan isi berwarna merah.

Juga tumbuh adalah Royal Sweet hibrid, dengan kulit berjalur dan isi berwarna merah jambu gelap.

Sultan adalah kacukan yang matang awal dan hasil yang tinggi.

2. Tembikai Tidak Berbiji (Triploid)

Varieti tanpa biji yang biasa digunakan termasuk Fandango, Super Cool, Nova, Laurel, Wonderland, Firecracker, Quality, Ultra Cool, Jutawan, AC 532, AC 5032, dan AC 5244.

Selain itu, jenis tembikai tanpa biji kini dihasilkan secara komersial untuk penjualan kedai runcit. Varieti miniatur yang popular termasuk Precious Petite, Petite Perfection, Solitare, dan Extasy.

1. Tembikai Berbiji (Diploid)

Tembikai ditanam di tapak penanaman (bedding) selebar 80 inci (2 m) dan 8 hingga 12 inci (20 hingga 30 cm) tinggi.

Benih akan ditabur dan diletakkan sedalam 0.5 hingga 0.75 inci (1.2 hingga 1.9 cm).

Sistem pengairan perlu dilakukan dengan meletakkan drip irrigation di antara 6 hingga 8 inci (15 hingga 20 cm) di bawah tapak penanaman.

Filem plastik hitam (plastic mulching) berukuran72 inci (1.8 m) lebar, kemudian diletakkan rata di atas tapak penanaman bersaiz 80 inci (2-m) untuk menyejukkan tanah dan mengurangkan rumpai.

Benih yang telah tumbuh perlu di tanam ke tempat lain dengan jarak tanaman iaitu 24 hingga 36 inci (60 hingga 90 cm).

2. Tembikai Tidak Berbiji (Triploid)

Konfigurasi penanaman tembikai tanpa biji biasa adalah dengan mencampurkan varieti tembikai tanpa biji dengan tembikai berbiji. Ia perlu dipastikan satu baris penanaman adalah dari tembikai berbiji dari pelbagai varieti (pollinator) untuk setiap 2 hingga 3 baris varieti tanpa biji.

Kaedah paling popular digunakan adalah percampuran varieti tanpa biji dan pendebunga dalam barisan yang sama.

Dalam penanaman dalam barisan, nisbah tanaman tanpa biji hingga pendebunga berkisar antara 2: 1 hingga 5: 1. Apabila nisbah tanpa biji ke pendebunga meningkat, bilangan sarang lebah harus ditingkatkan untuk memastikan pendebungaan adalah berlaku.

Tembikai akan tumbuh paling baik pada tanah jenis lompang berpasir (sandy loam) atau tanah lompang kelodak (silt loam soils).

Tanah yang sangat berpasir mempunyai daya tahan air yang terhad dan mesti disiram dan dibaja dengan teliti untuk membolehkan potensi hasil yang tinggi.

Tanah liat perlu dielakkan untuk penanaman tembikai kerana zon akar mudah dijangkiti dengan patogen reput akar.

Walaupun tembikai adalah tanaman yang mempunyai sistem akar yang dalam, tetapi sistem akar tidak boleh melebihi tahap toleransi kepada kelembapan tanah yang ketara.

Selepas tanaman (sama ada dengan benih atau transplantasi), pengairan boleh dilakukan selama beberapa minggu hingga sistem pengakaran yang kuat terbentuk.

Walau bagaimanapun, sistem pengairan harus diuruskan dengan baik untuk mengelakkan pembentukan buah dan saiz buah terganggu.

Kekurangan air akan menyebabkan buah menjadi kecil, tidak terbentuk dengan baik, dan bunga akan menjadi busuk.

Contoh sistem pengairan yang selalu digunakan adalah pengairan secara titisan (drip irrigation).

Tembikai mempunyai keperluan nutrien yang sederhana dibandingkan dengan tanaman sayur-sayuran lain kerana sistem pengakarannya yang mampu untuk mengekstrak nutrien dari tanah.

Tanaman tembikai yang mempunyai hasil tinggi biasanya mengandungi kurang dari 180 kg / ha N. 168 kg / ha P2O5, 168 kg / ha K2O dapat digunakan untuk mengekalkan kesuburan tanah jangka panjang.

Baja P2O5 hendaklah diaplikasikan sebelum tanam, Baja K2O perlu dibuat sebelum tanam, setelah penanaman, sebagai aplikasi sisi, atau dalam air (fertigation).

Satu hingga dua koloni lebah per ekar harus ditempatkan di ladang ketika bunga jantan mula kelihatan. Pendebungaan yang buruk sering menyebabkan buah tidak berfungsi.

Tembikai jarang menghasilkan lebih daripada 2 hingga 3 buah yang boleh dituai.

Penjagaan mesti diambil untuk mengelakkan lebah terdedah kepada racun perosak.

Whiteflies, cutworms, beet armywoms, aphids, spider mites, darkling ground beetles, leafhoppers, cabbage loopers, and leafminers adalah antara serangga perosak yang paling serius menyerang tembikai.

Sebilangan besar penanam hanya menggunakan kaedah mekanikal dan cangkul untuk kawalan rumpai.

Tembikai yang matang tidak akan gugur ataupun mengeluarkan bau seperti tembikai wangi (rockmelon).

Tanda-tanda buah tembikai sedia dituai adalah perubahan warna (yang paling boleh dipercayai), keadaan hujung bunga, kekasaran kulit, dan pengeringan sulur terdekat ke buah (kurang dipercayai). Pisau tajam harus digunakan untuk memotong tembikai dari pokoknya.

Gred buah tembikai yang boleh dipasarkan adalah:

Lebih atau sama dengan  9.0 kg = besar4.5 kg hingga 9.0 kg = sederhanaKurang dari 4.5 kg = kecil

Tembikai perlu disimpan pada suhu 10 ° hingga 15 ° C dan kelembapan relatif adalah 90% untuke mengelakkannya daripada rosak

Diharapkan artikel berkenaan cara tanam pokok tembikai ini dapat memberikan manfaat kepada para pembaca.

Beli Biji Benih Tembikai di sini

Cara Tanam pokok lain yang anda perlu tahu:


4 Jenis Minyak Zaitun dan 5 Khasiat Kepada Kesihatan

Apakah jenis-jenis minyak zaitun dan khasiat nya. Artikel ini akan membincangkan khasiat minyak zaitun kepada kesihatan dan jenis jenis minyak zaitun.

Pemilihan makanan yang baik dapat memberikan manfaat kesihatan yang besar dan dapat mengurangkan risiko penyakit kronik. Salah satu makanan yang sangat popular dan dikenali sebagai makanan ’superfood’ ialah minyak zaitun. Minyak zaitun sering dikaitkan dengan pelbagai kebaikan dan kelebihannya yang tersendiri. Namun, tidak ramai yang mengetahui dengan jelas tentang kelebihan menggunakan minyak zaitun sebagai makanan pelengkap.

Pokok zaitun atau nama saintifiknya (Olea europanea L.) ditanam dengan meluas di rantau Mediterranea.[3] Pokok ini sebenarnya dipercayai dibawa oleh burung daripada Asia Selatan ke Mediterranea melalui Timur Tengah. Hal ini dibuktikan dengan penemuan daun fosil yang terdapat di Pulau Santorini di Yunani sekitar 50, 000 hingga 60, 000 tahun yang lalu. Pokok zaitun yang menjadi simbolik kepada ekonomi, kesihatan dan digunakan dalam masakan diet Mediterranea ini disebarkan penggunaannya ke Mexico, Argentina, dan Uruguay di Amerika Latin oleh pendatang Sepanyol. Orang Itali kemudiannya membawa pokok zaitun dan menyebarkannya ke Australia.[13] Sejak daripada itu, kewujudan zaitun sudah tidak asing lagi di seluruh dunia.

Terdapat pelbagai jenis minyak zaitun yang dijual dipasaran yang menentukan kualiti setiap minyak zaitun yang ada. Antara jenis minyak zaitun yang biasa dijumpai di pasaran dan kegunaannya adalah seperti berikut:

1. Minyak Zaitun Organik Asli (Extra Virgin Olive Oil)

Minyak zaitun organik asli merupakan minyak zaitun yang berkualiti tinggi dan mengandungi kadar keasidan kurang dari satu peratus. Minyak zaitun jenis ini dihasilkan dengan menggunakan tekanan mekanikal tanpa haba dan bahan kimia untuk mengasingkan bahagian cecair dan pepejal.

Oleh itu, kualiti dan nutrien minyak zaitun organik asli dikategorikan sebagai minyak yang sangat baik berbanding minyak zaitun yang lain. Makanan yang memerlukan aroma dan rasa minyak zaitun yang asli tanpa dimasak sangat sesuai menggunakan minyak jenis ini seperti kuah salad, sos roti, pasta, sup dan bubur.

2. Minyak Zaitun Asli (Virgin Olive Oil)

Minyak zaitun  asli merupakan minyak zaitun kedua yang baik kualitinya selepas minyak zaitun organik asli dan mempunyai keasidan satu hingga empat peratus. Minyak zaitun jenis ini jugak dihasilkan tanpa menggunakan haba dan bahan kimia.

Disebabkan minyak zaitun asli lebih tahan suhu berbanding minyak zaitun organic asli, minyak ini boleh digunakan untuk menumis makanan menggunakan api yang kecil dan boleh digunakan juga untuk memanggang. Namun begitu, minyak zaitun asli masih tidak boleh digunakan untuk menggoreng disebabkan takat leburnya yang rendah.

3. Minyak Zaitun Biasa/ Murni (Regular Olive Oil)

Minyak zaitun biasa atau dikenali dengan minyak zaitun murni merupakan minyak zaitun komersial dengan rasa zaitun yang kurang dan warna yang lebih cair berbanding minyak zaitun lain. Minyak zaitun ini dihasilkan dengan menggunakan bahan kimia dan haba. Oleh itu, minyak zaitun jenis ini mempuyai kandungan nutrien yang terendah dibandingkan dengan dua jenis minyak zaitun yang telah diterangkan tadi. Minyak ini dijual dipasaran dengan harga yang lebih murah.

4. Minyak zaitun ringan/ halus (Light Olive Oil)

Minyak zaitun jenis ringan atau halus mempunyai jumlah lemak dan kalori yang sama dengan minyak zaitun organik asli. Namun begitu, minyak zaitun ini dihasilkan dengan menggunakan minyak berkualiti rendah yang lebih tulin dan lebih halus yang kemudiaannya ditambah dengan sedikit minyak zaitun asli pada akhirnya.

Minyak ini menggunakan haba dan banyak proses kimia ketika dihasilkan. Disebabkan minyak ini kurang rasanya, minyak ini boleh digunakan untuk membakar, menumis dan memasak menggunakan api yang sedikit besar berbanding dengan minyak zaitun murni.

Pernahkah anda mendengar tentang amalan meminum minyak zaitun setiap hari? Namun berapa ramai di antara kita masih belum mempunyai minyak zaitun di rumah? Minyak zaitun mempunyai pelbagai kebaikan dan kelebihan tersendiri kerana mempunyai jumlah asid lemak mono tidak tepu iaitu sejenis lemak yang dikenali sebagai asid oleik. Jika anda salah seorang yang tidak menggunakan minyak zaitun dirumah, berikut merupakan khasiat minyak zaitun yang anda mungkin tidak tahu.

1. Baik untuk Jantung

Minyak zaitun mempunyai kadar antioksidan tinggi yang dikenali sebagai polifenol yang bertindak untuk mengurangkan radang.[4] Keradangan diperlukan oleh fungsi tubuh sebagai salah satu tindak balas normal untuk membaiki tubuh badan. Namun, keradangan yang berlebihan boleh membahayakan saluran arteri dan membawa kepada penyakit jantung. Pengambilan polifenol kira-kira 1mg hingga 50mg dapat mengurangkan radang.[10] Selain itu, pengambilan lemak yang tinggi mono tidak tepu terbukti dapat menurunkan kolesterol LDL serta trigliserida dan menaikkan kolesterol HDL.[8]

Selain peyakit jantung, tekanan darah tinggi atau Hipertensi juga dikira sebagai penyakit merbahaya kerana penyakit ini membunuh di dalam senyap. Diet Mediterranea yang menggunakan minyak zaitun sebagai makanan pelengkap mempunyai kelebihan tersendiri. Menurut kajian, pengambilan minyak zaitun sebanyak 30-40 gram iaitu kira-kira dua sudu besar dapat mengurangkan dan mengawal tekanan darah tinggi.[6]

2. Membantu Menurunkan Berat Badan dan Mencegah Obesiti

Selain daripada pengawalan jumlah pengambilan kalori dalam sehari dan senaman, minyak zaitun juga dapat membantu mengawal berat badan dan mencegah obesiti. Minyak zaitun dapat membantu mengurangkan rasa lapar dan mengawal rasa kerap mencari makanan.[8]

Ini merupakan sebab utama dalam pengawalan berat badan. Terdapat satu kajian yang membuktikan bahawa diet yang mengandungi lemak baik dan rendah karbohidrat lebih memberikan kesan kepada pengurangan berat badan berbanding diet rendah lemak sahaja. [12] Diet seperti ini memberikan rasa kenyang lebih lama kepada orang yang cuba menurunkan berat badan.

3. Mencegah dan Mengawal Diabetes

Asid lemak mono tidak tepu terbukti mempengaruhi metabolisma glukosa dengan mengubah fungsi sel membran, tindak balas enzim dan seterusnya memberi kesan kepada tindak balas insulin.[8] Insulin di dalam badan akan dapat dikesan dengan baik dan lebih sensitif dengan pengambilan lemak baik dalam minyak zaitun.

Oleh sebab itu, pengambilan lemak baik dapat mengurangkan risiko kencing manis dan berupaya mengawal diabetes.[5] Memandangkan pesakit diabetes sangat digalakkan untuk mengambil makanan rendah gula dan karbohidrat, menambah minyak zaitun dalam hidangan dapat membantu memperlahankan penyerapan gula di dalam darah.[11]

Selain membantu memberikan rasa kenyang yang berpanjangan, minyak zaitun juga berpotensi untuk mengurangkan rasa ketagihan terhadap gula dan seterusnya membantu mengawal diabetes.[5]

4. Membantu Mencegah Kanser

Disebabkan buah zaitun mempunyai jumlah antioksida yang tinggi, minyak zaitun sangat berpotensi untuk menjadi makanan yang berupaya untuk mencegah kanser. Minyak zaitun mempunyai bahan anti-kanser seperti akteoside, hidroksitirosol, tirosol dan asid fenil propionic (acteosides, hydroxytyrosol, tyrosol and phynyl propionic acids).[7]

Selain daripada itu, minyak zaitun mengandungi bahan lain yang juga bersifat anti-kanser seperti sualena, adis oleik dan terpenoid (squalene, oleic acid and    terpenoids).[11] Bahan-bahan ini memainkan peranan yang penting dalam mencegah kanser dan membantu penyembuhan bagi pesakit kanser.[2]

5. Meningkatkan Kesihatan Kulit dan Mental

Diet yang menggunakan minyak zaitun bukan sahaja membawa kebaikan kepada penghidap penyakit tidak berjangkit, malah membawa kebaikan dalam meningkatkan kesihatan kulit dan juga mental. Disebabkan mintak zaitun mempunyai vitamin E yang tinggi, minyak zaitun dapat menghidratkan kulit dan mempercepatkan kesembuhan kulit.[14] Ketidakseimbangan hormone yang membawa kepada jerawat, eczema dan masalah kulit yang lain juga boleh dikawal dengan menggunakan minyak zaitun secara semulajadi.[9]

Mengikut kajian, apabila otak tidak mendapatkan hormon gembira seperti serotonin dan dopamine, proses regulasi emosi dan tidur akan mudah terganggu. Pengambilan makanan tinggi asid lemak mono tidak tepu dapat menangani masalah emosi yang susah dikawal dan boleh merawat tekanan mental yang dihadapi.[1]

Minyak zaitun boleh dijadikan alternatif sebagai pengganti lemak tidak sihat seperti lemak tepu dan lemak trans. Minyak zaitun yang dijadikan makanan pelengkap pastinya menjanjikan kebaikan seperti yang telah diterangkan di atas. Oleh itu, untuk mendapatkan khasiat penuh daripada minyak zaitun, simpan minyak zaitun dengan baik dan gunakannya untuk pelbagai jenis menu dan masakan. Semoga dengan penggunaan minyak zaitun dapat memberi kebaikan kepada kita semua untuk kekal sihat emosi dan jasmani!

Khasiat Makanan yang lain

[1] Cheema, M. A. R., Mahmood, K., Haleem, D. J., & Khan, R. A. (2018). Nootropic and Anti-anxiety Effects of Olive Oil: Relationship with Dopamine and Serotonin Metabolism. J Nutraceuticals Food Sci, 3(1), 4.

[2] Colomer, R., & Menéndez, J. A. (2006). Mediterranean diet, olive oil and cancer. Clinical and Translational Oncology, 8(1), 15-21.

[3] Ghanbari, R., Anwar, F., Alkharfy, K. M., Gilani, A. H., & Saari, N. (2012). Valuable nutrients and functional bioactives in different parts of olive (Olea europaea L.)—a review. International journal of molecular sciences, 13(3), 3291-3340.

[4] Gorzynik-Debicka, M., Przychodzen, P., Cappello, F., Kuban-Jankowska, A., Marino Gammazza, A., Knap, N., … & Gorska-Ponikowska, M. (2018). Potential health benefits of olive oil and plant polyphenols. International journal of molecular sciences, 19(3), 686.

[5] Guasch-Ferré, M., Hruby, A., Salas-Salvadó, J., Martínez-González, M. A., Sun, Q., Willett, W. C., & Hu, F. B. (2015). Olive oil consumption and risk of type 2 diabetes in US women. The American journal of clinical nutrition, 102(2), 479-486.

[6] Irianti, E., Ilyas, S., & Hutahaen, S. (2018). The Role of EVOO (Extra Virgin Olive Oil) in Serum MDA Concentration and Blood Pressure of Pregnant Mice (Rattus norvegicus) with Pre-eclampsia. Research Journal of Pharmacy and Technology, 11(3), 1053-1057.

[7] Owen, R. W., Haubner, R., Würtele, G., Hull, W. E., Spiegelhalder, B., & Bartsch, H. (2004). Olives and olive oil in cancer prevention. European Journal of Cancer Prevention, 13(4), 319-326.

[8] Pérez-Martínez, P., Garcia-Rios, A., Delgado-Lista, J., Pérez-Jiménez, F., & López-Miranda, J. (2011). Mediterranean diet rich in olive oil and obesity, metabolic syndrome and diabetes mellitus. Current pharmaceutical design, 17(8), 769-777.

[9] Perricone, N. V. (2002). U.S. Patent No. 6,437,004. Washington, DC: U.S. Patent and Trademark Office.

[10] Schwingshackl, L., Christoph, M., & Hoffmann, G. (2015). Effects of olive oil on markers of inflammation and endothelial function—a systematic review and meta-analysis. Nutrients, 7(9), 7651-7675.

[11] Soriguer, F., Rojo-Martínez, G., Goday, A., Bosch-Comas, A., Bordiú, E., Caballero-Díaz, F., … & Castell, C. (2013). Olive oil has a beneficial effect on impaired glucose regulation and other cardiometabolic risk factors. Di@ bet. es study. European journal of clinical nutrition, 67(9), 911-916.

[12] Soriguer, F., Almaraz, M. C., Ruiz-de-Adana, M. S., Esteva, I., Linares, F., García-Almeida, J. M., … & Rojo-Martinez, G. (2009). Incidence of obesity is lower in persons who consume olive oil. European journal of clinical nutrition, 63(11), 1371-1374.

[13] Valavanis P., “Olive Oil and the Ancient Greeks.” In, Ode to the Olive Tree, (Greek – English), Hellenis Folklore Research Centre of the Academy of Athens (ed.), General Secretariat for Olympic Games, Hellenis Ministry of Culture, Athens, 62-73, (2004)

[14] Viola, P., & Viola, M. (2009). Virgin olive oil as a fundamental nutritional component and skin protector. Clinics in dermatology, 27(2), 159-165.


Adakah kolesterol dalam kuning telur membahayakan kesihatan?

Sebelum ini kita digembar-gemburkan dengan mempercayai bahawa terdapat kolesterol yang tinggi di dalam telur dan ini seolah-olah menjadi penyumbang utama kenaikan kolesterol dalam badan. Artikel ini akan cuba merungkai kepada persoalan tersebut.

Kuning telur mengandungi kolesterol yang tinggi

Telur adalah contoh makanan yang tinggi dengan kolesterol dan rendah lemak tepu. Jumlah kolesterol berbeza mengikut saiz dan anggarannya adalah 180 – 220 mg kolesterol sebiji, bergantung pada jenis ayam yang menghasilkannya. Pengambilan telur dalam pemakanan harian mungkin menjadi perdebatan sehingga kini. Kandungan telur yang mengandungi nutrisi seperti lutein, zeaxanthin dan selenium adalah penting untuk kesihatan dan tidak dinafikan, ia juga mengandungi kolesterol yang tinggi.

Banyak kajian menekankan keburukan makanan tinggi kolesterol di mana ia akan memberi kesan buruk terhadap kesihatan terutamanya jantung. Namun, perdebatan terjadi apabila penemuan kajian tentang telur yang mengandungi tinggi kolesterol tidak memberi kesan buruk terhadap kolesterol dalam darah [1], [2]. Bagaimana ia boleh berlaku? Bukankah makanan tinggi kolesterol boleh meningkatkan kolesterol dalam darah?

Had pengambilan kolesterol dalam sehari

Pada tahun 2000, American Heart Association (AHA) menetapkan pengambilan makanan yang mengandungi kolesterol had kepada tidak lebih 300 mg sehari. Saranan tersebut ditetapkan kepada orang awam yang tiada masalah kesihatan. Tetapan pengambilan makanan kolesterol mungkin berbeza bagi mereka yang mengalami masalah kesihatan seperti masalah tinggi kolesterol dalam darah, masalah jantung, diabetes dan apa-apa risiko tinggi yang boleh mengakibatkan masalah kesihatan [1]. Tetapan jumlah had pengambilan kolesterol ini adalah berdasarkan pengambilan makanan kolesterol bagi populasi rakyat Amerika secara purata iaitu 290 mg sehari [3].

Kandungan kolesterol dalam telur tidak menjejaskan kesihatan

Pengambilan telur sebanyak 4 biji seminggu membuktikan tidak mengakibatkan apa-apa risiko berkaitan dengan masalah jantung sama ada bagi pesakit diabetes mahupun orang biasa [4]. Satu kajian meta-analisis telah menunjukkan bahawa pengambilan telur 1 biji setiap hari mungkin dikaitkan dengan penurunan risiko strok. Secara keseluruhan kajian tidak menunjukkan kaitan secara jelas antara pengambilan telur dengan risiko masalah jantung [5]. Telur adalah makanan yang padat dengan nutrisi, selain dari protein, ia mengandungi asid lemak penting, antioksida, choline, vitamin dan mineral yang mungkin bertindak mempertahankan kenaikan kolesterol dalam darah.

Dalam kajian lain, kebanyakan peserta yang terlibat telah merekodkan pengambilan telur secara purata, satu biji sehari (anggaran telur 55g sebiji). Hasil kajian menunjukkan telur tidak meningkatkan risiko dislipidemia (penyakit yang meningkatkan risiko pelbagai masalah sakit jantung). Malah, kajian juga menyarankan supaya telur diambil bersama dengan makanan yang tinggi serat dan kurang lemak tepu tanpa lebihan kalori [6]. Hal ini bercanggah dengan kebanyakan kajian sebelum ini yang mengatakan kolesterol adalah punca utama masalah jantung!

Dalam penemuan lain, kolesterol dalam telur mungkin tidak diserap dengan baik dan tidak mempengaruhi kepekatan jumlah kolesterol dalam darah. Di dalam kuning telur terdapat dua jenis phospholipids, phosphatidylcholine dan sphingomyelin, yang bertindak dalam mengurangkan penyerapan kolesterol dalam usus [7]. Hal ini mungkin memberi jawapan kenapa tindak balas kolesterol dalam telur tidak meningkatkan kadar kolesterol dalam darah manusia.

Garis panduan pemakanan Amerika Syarikat menarik balik kenyataan jumlah had pengambilan kolesterol

Hingga kini, makanan yang mengandungi kolesterol menjadi keraguan bagi ramai pengkaji. Sama ada benar atau tidak makanan kolesterol mempengaruhi kolesterol dalam darah, masih tidak jelas. Kajian mengenai implikasi makanan yang tinggi kolesterol mengakibatkan masalah jantung tidak begitu meyakinkan. Justeru itu, garis panduan pemakanan Amerika Syarikat, Dietary Guidelines for Americans 2015–2020, telah menarik balik cadangan had pengambilan makanan kolesterol, 300 mg sehari. Sebelum 2015, kita dapat lihat panduan pemakanan kolesterol adalah terhad tidak lebih daripada 300 mg sehari, tetapi panduan terkini tidak lagi. Meskipun demikian, sebagai langkah berjaga-jaga, kenyataan tersebut ditukar kepada galakkan dalam mengurangkan pengambilan makanan kolesterol adalah lebih baik dalam mengamalkan cara pemakanan sihat [8]. Kajian kukuh tentang kolesterol terutamanya dalam makanan laut dan kesannya terhadap masalah jantung adalah sangat kurang. Sangat sukar untuk kita buat konklusi awal tentang impak makanan kolesterol terhadap kesihatan.

Begitu juga dengan American Heart Association (AHA) dan American College of Cardiology (ACC) di mana garis panduan pemakanan kolesterol tidak menetapkan jumlah saranan [3]. Meskipun AHA, ACC dan US Dietary Guidelines Advisory Committee telah menarik balik cadangan had pengambilan makanan kolesterol dari garis panduan umum, terdapat banyak lagi punca lain yang mempengaruhi kadar kolesterol dalam darah.

Apakah punca kenaikan kolesterol dalam darah?

Makanan yang tinggi dengan lemak tepu dan juga lemak trans masih lagi dalam kajian kukuh di mana ia adalah punca utama masalah kenaikan kolesterol dalam darah dan mengakibatkan masalah jantung. Menggantikan pengambilan lemak tepu dengan lemak tidak tepu adalah sangat digalakkan terutamanya bagi mereka yang dalam proses penurunan berat badan [9]. Meninggalkan makanan yang tinggi dengan lemak tepu dan lemak trans adalah sangat penting terutamanya bagi mereka yang mempunyai masalah jantung dan juga risiko komplikasi. Selain itu, AHA dan ACC menekankan kepentingan pengambilan buah-buahan, sayur-sayuran, bijirin penuh, susu rendah lemak, protein tanpa lemak, kekacang, dan minyak sayuran [3]. Dapatkan nasihat dari pakar pemakanan mengenai had pengambilan lemak tepu, lemak trans dan cara mengamalkan pemakanan sihat.

[1] R. M. Krauss et al., “AHA Dietary Guidelines Revision 2000: A statement for healthcare professionals from the Nutrition Committee of the American Heart Association,” Circulation, vol. 102, no. 18. Lippincott Williams and Wilkins, pp. 2284–2299, Oct. 31, 2000, doi: 10.1161/01.CIR.102.18.2284.

[2] S. Berger, G. Raman, R. Vishwanathan, P. F. Jacques, E. J. Johnson, and J. Mayer, “Dietary cholesterol and cardiovascular disease: a systematic review and meta-analysis,” 2015, doi: 10.3945/ajcn.114.100305.

[3] J. A. S. Carson et al., “Dietary cholesterol and cardiovascular risk: A science advisory from the American heart association,” Circulation. Lippincott Williams and Wilkins, pp. E39–E53, 2020, doi: 10.1161/CIR.0000000000000743.

[4] “Egg consumption and cardiovascular disease according to diabetic status: The PREDIMED study – Clinical Nutrition.”  (accessed Sep. 13, 2020).

[5] “Meta-analysis of Egg Consumption and Risk of Coronary Heart Disease and Stroke: Journal of the American College of Nutrition: Vol 35, No 8.” (accessed Sep. 13, 2020).

[6] E. Magriplis et al., “Frequency and Quantity of Egg Intake Is Not Associated with Dyslipidemia: The Hellenic National Nutrition and Health Survey (HNNHS),” 2019, doi: 10.3390/nu11051105.

[7] J. E. Kim and W. W. Campbell, “Dietary Cholesterol Contained in Whole Eggs Is Not Well Absorbed and Does Not Acutely Affect Plasma Total Cholesterol Concentration in Men and Women: Results from 2 Randomized Controlled Crossover Studies,” doi: 10.3390/nu10091272.

[8] U.S. Department of Health and Human Services and U. S. D. of Agriculture., “2015-2020 Dietary Guidelines for Americans,” 2015. [Online].

[9] F. M. Sacks et al., “Dietary fats and cardiovascular disease: A presidential advisory from the American Heart Association,” Circulation, vol. 136, no. 3. Lippincott Williams and Wilkins, pp. e1–e23, Jul. 18, 2017, doi: 10.1161/CIR.0000000000000510.


Punca Tidak Datang haid yang anda perlu tahu?

Kaum wanita semestinya sudah sinonim dengan kehadiran haid pada setiap bulan secara kebiasannya. Kedatangan haid oleh kaum wanita adalah berbeza-beza serta menjadi kayu pengukur terhadap status kesihatan dan fisiologi badan seseorang individu tersebut. Namun, tahukah anda terdapat juga keadaan seseorang itu juga boleh mengalami masalah tidak datang haid atau disebut sebagai ‘amenorrhea’ dalam istilah perubatan.

Jenis Tidak datang haid

Terdapat 2 jenis amenorrhea:

Amenorrhea primer berlaku apabila seorang wanita ketiadaan haid pada umur 15 tahun. Bagi mereka yang mempunyai kekurangan dari segi perubahan akil baligh bermula umur 13 tahun digalakkan untuk berjumpa dengan doktor bagi mengesan tanda-tanda berlakunya kelewatan akil baligh.

Amenorrhea sekunder adalah ketiadaan haid selepas 3 kitaran atau 6 bulan. Bagi mereka yang mengalami kelewatan haid pada tempoh 35 hari atau lebih untuk wanita dewasa atau 45 hari bagi remaja juga dikenali sebagai oligomenorrhea. Keadaan ini juga adalah sama seperti amenorrhea sekunder.

Apakah yang Menyebabkan Amenorrhea?

Terdapat beberapa punca yang menyebabkan amenorrhea seperti saluran keluar darah yang tidak normal, kekurangan fungsi ovari, penyakit pituitari atau hipotalamus, penyakit kelenjar endokrin atau penyakit kronik. Struktur rangka pelvik yang tidak normal juga dikaitkan dengan amenorrhea primer. Faktor-faktor di bawah ini juga boleh menyumbang kepada amenorrhea:

Mengandung dan menyusu badanTabiat pemakanan dan senamanPerubahan berat badan (bulimia dan anoreksia)TekananPenggunaan ubat-ubatanKetidakseimbangan hormon di dalam badan.

Beberapa punca yang lain adalah:

1. Saluran Keluar yang Tidak Normal

Keadaan ini biasanya dikaitkan dengan penyakit ‘Mullerian agenesis’ yang dianggarkan berlaku kepada seorang daripada 5000 wanita. Individu yang mengalami masalah ini mempunyai 46, XX kromosom dan mempunyai proses akil baligh yang normal. Namun, individu ini mempunyai anatomi sistem peranakan yang tidak normal akan mempengaruhi pembentukan struktur saluran kencing dan tulang pada bahagian tersebut.

Manakala pesakit yang mempunyai 46, XY kromosom akan mengalami pembentukan ciri-ciri  sekunder seperti lelaki semasa akil baligh. Dua keadaan ini amat jarang berlaku dan kemungkinan akan memerlukan pembedahan terhadap pesakit.

2. Kelemahan Fungsi Ovari

Keadaan ini boleh berlaku kepada seorang daripada 100 wanita disebabkan oleh folikel yang tidak dapat berfungsi dengan baik. Kebanyakan kes adalah tidak diketahui puncanya, namun terdapat beberapa keadaan yang boleh menyumbang kepada permasalahan ini seperti radiasi, kemoterapi, jangkitan kuman, tumor, proses autoimun dan masalah berkaitan kromosom.

Terapi penggantian hormon boleh mengurangkan masalah simptom putus haid, kekurangan sumber mineral pada tulang dan risiko penyakit kardiovaskular.

3. Gangguan Hipotalamus dan Kelenjar Pituitari

Keadaan ini juga dikenali sebagai ‘Functional Hypothalamic Amenorrhea’ yang menyebabkan proses ovulasi tidak berlaku akibat daripada faktor-faktor seperti berat badan yang rendah, senaman yang berlebihan dan tekanan yang boleh membawa kesan seperti mandul dan tulang rapuh. Faktor-faktor di atas akan mengganggu fungsi hipotalamus dan kelenjar pituitari dalam menghasilkan hormon yang terlibat dalam penghasilan kitaran haid seperti ‘luteinizing hormone’, ‘follicle-stimulating hormone’, dan ‘estradiol’.

Kaum wanita dari kategori remaja dan dewasa yang mempunyai masalah kurang berat badan yang kronik akan lebih cenderung untuk mempunyai tekanan darah yang tidak stabil, tekanan darah rendah, kadar degupan jantung yang rendah dan penurunan tekanan darah secara tiba-tiba apabila berdiri.

Rawatan bagi mereka yang mempunyai masalah seperti ini adalah dengan mengembalikan fungsi-fungsi ovari secara normal seperti mengubah gaya hidup, melengkapkan pengambilan nutrisi seharian, mengurangkan tekanan dan mempunyai berat badan yang ideal. Pesakit disarankan untuk berjumpa dengan ahli diet atau ahli nutrisi bagi membantu dalam menyediakan panduan diet yang berkesan terhadap pesakit.

4. ‘Polycystic Ovary Syndrome’ (PCOS)

PCOS adalah penyakit yang berpunca daripada gangguan endokrin yang menyebabkan kelemahan fungsi ovari, masalah hormon androgen dan ovari yang mempunyai ‘cyst’ juga boleh menyebabkan amenorrhea. PCOS seringkali dikaitkan dengan sindrom metabolik dan kelemahan fungsi insulin. Tabiat pemakanan yang sihat dan kekerapan senaman adalah cara yang terbaik disarankan kepada pesakit PCOS.

Simptom utama adalah jarang berlakunya haid atau tidak datang haid. Walaubagaimanapun, terdapat beberapa tanda-tanda lain seperti:

Keluarnya cecair berwarna putih susu pada puting payudaraRambut gugurSakit kepalaPerubahan pada penglihatanPertumbuhan bulu pada muka

Pesakit yang mengalami amenorrhea primer akan mengalami pertumbuhan payudara yang terbantut.

Terdapat beberapa ujian yang perlu dilakukan untuk mengesan punca kepada masalah tidak datang haid ini.

Sekiranya seseorang individu itu tidak mengalami haid pada usia 16 tahun, doktor akan menjalankan pemeriksaan untuk mengetahui kadar hormon yang terdapat pada seseorang itu seperti:

Follicle stimulating hormone (FSH)Luteinizing hormone (LH)Thyroid stimulating hormone (TSH)

Pesakit juga dikehendaki untuk menjalani pemeriksaan fizikal.

Diagnosis untuk amenorrhea sekunder adalah berdasarkan punca yang menyebabkan permasalahan ini. Terdapat beberapa ujian seperti:

Ujian kehamilanUjian fungsi tiroidUjian fungsi ovariUjian hormoneMRI, CT atau imbasan ultrasoundHysteroscopy – Prosedur dimana kamera dimasukkan ke dalam rahim untuk melihat keadaan rahim

Rawatan Tidak Datang Haid

Rawatan untuk pesakit kategori ini adalah berdasarkan umur dan keputusan ujian fungsi ovari. Jika pesakit mempunyai sejarah ahli keluarga yang mengalami lewat haid, maka pesakit juga cenderung untuk mengalami kedatangan haid yang agak lewat.

Sekiranya terdapat genetik atau masalah anatomi pada organ peranakan, pembedahan mungkin perlu dijalankan. Walaubagaimanapun, cara ini tidak menentukan pesakit akan mengalami kitaran haid yang normal selepas pembedahan.

Rawatan adalah berdasarkan punca yang menyebabkan ketiadaan haid.

Jika seseorang itu melakukan senaman secara berlebihan, perubahan pola senaman dan diet dapat membantu untuk menstabilkan kitaran haid semula.Berjumpa dengan kaunselor jika anda mengalami tekanan perasaan atau emosi.Bagi mereka yang mengalami masalah kurang berat badan, disarankan supaya anda berjumpa ahli nutrisi atau ahli diet untuk merancang diet yang sihat bagi menambah berat badan anda.Ubat thyroxine akan diberikan sekiranya haid terhenti disebabkan tiroid yang tidak aktif.

Sesetengah kaum wanita mungkin mengalami masalah amenorrhea ini. Haid boleh terhenti disebabkan beberapa faktor. Namun, perkari ini tidak bermakna seseorang itu mandul dan tidak boleh merancang untuk hamil.  Bagi mereka yang mengalami keadaan seperti ini, eloklah berjumpa dengan para doktor supaya anda tahu bagaimana dan cara untuk mengatasi masalah ini.

Klein DA, Paradise SL, Reeder RM. Amenorrhea: A Systematic Approach to Diagnosis and Management. Am Fam Physician. 2019;100(1):39-48.Gordon CM, Ackerman KE, Berga SL, et al. Functional Hypothalamic Amenorrhea: An Endocrine Society Clinical Practice Guideline. J Clin Endocrinol Metab. 2017;102(5):1413-1439. doi:10.1210/jc.2017-00131What is Ammenorrhea? – Medicalnewstoday


Berita Baik untuk Mereka yang Selalu Menaiki Tangga

Jika anda diberi pilihan untuk menaiki tangga atau lif ke tempat kerja atau pusat beli belah, mana satu yang menjadi pilihan hati anda. Mestilah ramai di antara kita yang akan memilih untuk menaiki lif berbanding tangga untuk mengelakkan daripada berpeluh dan rasa kepenatan menaiki tangga. Tanpa kita sedari, menaiki tangga adalah satu bentuk senaman yang tidak memerlukan kos yang banyak dan boleh dilakukan di mana sahaja namun kurang diberi perhatian oleh masyarakat sejagat.

Menaiki Tangga Mempengaruhi Kecergasan Pernafasan Kardio

Kecergasan pernafasan kardio yang rendah menjadi pengukur terhadap penyakit kardiovaskular, iaitu penyakit yang melibatkan jantung atau saluran darah. Bagi individu yang tidak cergas, mereka lebih berpotensi sebanyak dua kali ganda penyakit kardiovaskular yang boleh menyebabkan kematian tanpa mengira ‘body mass index’ (BMI) ataupun komposisi badan, iaitu peratusan lemak, tulang, air dan otot di dalam badan manusia.

Terdapat kajian yang mengaitkan dengan menaiki tangga selama 30 hingga 160 minit seminggu untuk 8 hingga 12 minggu dapat meningkatkan kecergasan pernafasan kardio. Ini berita baik bagi mereka yang ingin kekal cergas tetapi mempunyai kekangan masa untuk melakukan senaman.

Menaiki Tangga Sesuai untuk Kaum Wanita

Kekuatan otot seseorang individu yang tidak aktif akan menurun sebanyak 65% terutamanya terhadap kaum wanita berbanding kaum lelaki. Penggunaan oksigen maksimum (VO2max) yang berkait rapat dengan kekuatan dan kapasiti aerobik juga semakin menurun secara progresif apabila umur semakin bertambah. Menaiki tangga merupakan senaman yang dapat meningkatkan peratusan VO2max dan kekuatan badan daripada 12% kepada 36% di dalam kajian yang melibatkan kaum wanita yang berumur di antara 25-48 tahun.

Apabila kita menaiki tangga, kita akan mengangkat berat badan secara menegak justeru dapat meningkatkan kekuatan kaki. Peningkatan kekuatan dan kapasiti aerobic memperbaiki prestasi aktiviti kehidupan seharian sejurus dapat meningkatkan kualiti hidup terutamanya kaum wanita.

Penggunaan Tenaga Ketika Menaiki dan Menuruni Tangga

Menaiki tangga merupakan aktiviti yang menggalakkan penggunaan tenaga oleh seseorang individu. Kalori yang diperlukan untuk menaiki dan menuruni pangsapuri 11 tingkat adalah 28.8 kcal. Bagi mereka yang ingin menurunkan berat badan, mereka disarankan untuk melakukan senaman 3 kali seminggu supaya dapat mengurangkan sebanyak 300 hingga 500 kcal. Kiraan kalori yang dikira semasa menaiki dan menuruni satu anak tangga adalah bersamaan 0.11 kcal (menaiki tangga) dan 0.05 kcal (menuruni tangga).

Kesan Pada Fungsi Kognitif dan Perasaan Seseorang

Kita selalu beranggapan bahawa menaiki tangga adalah satu perbuatan yang amat memenatkan. Sebenarnya, menaiki tangga dapat meningkatkan perasaan yang positif seperti berasa lebih bertenaga dan mengurangkan perasaan negatif seperti berasa letih dan tertekan. Umumnya, senaman ringan dapat meningkatkan perubahan perasaan yang lebih baik terutamanya mengurangkan kemurungan dan keresahan.

Kajian daripada Randolph dan O’Connor pada tahun 2017 menunjukkan bahawa senaman menaiki tangga selama 10 minit dapat membantu meningkatkan tenaga berbanding dengan pengambilan kafein terhadap kaum wanita yang kekurangan tidur. Kepada kaum wanita yang sibuk bekerja atau kaum ibu yang tidak mempunyai rehat yang cukup, anda boleh mencuba tips ini.

Rutin Senaman yang Sesuai kepada Warga Tua yang Sihat

Menaiki tangga adalah sejenis aktiviti fizikal yang tidak memerlukan latihan atau perlatan yang khas. Kebaikan senaman ini adalah seperti berikut:

Meningkatkan kapasiti aerobikMemperbaiki tahap kolesterol dan lemak dalam darahMeningkatkan kecergasan dan kompisisi badan manusia

Bagi warga tua yang ingin jadikan senaman menaiki tangga ini sebagai aktiviti harian, mereka juga digalakkan untuk mengambil kira keselamatan diri untuk mengelakkan sebarang kecederaan dan kecelakaan.

Menaiki tangga merupakan salah satu cara senaman yang berkesan terhadap orang ramai. Menaiki tangga boleh dilakukan sama ada di tempat kerja atau di rumah Menaiki tangga juga merupakan senaman yang lebih praktikal berbanding berbasikal dan lari kerana dapat dilakukan di mana-mana sama ada tertutup atau terbuka tanpa memerlukan sebarang kos. Senaman yang mudah dan ringkas seperti menaiki tangga ini terbukti berkeesan meningkatkan aktiviti fizikal dan kesihatan seseorang individu sama ada di tempat kerja atau di rumah.

TEH, KONG CHUAN; AZIZ, ABDUL RASHID Heart rate, oxygen uptake, and energy cost of ascending and descending the stairs, Medicine & Science in Sports & Exercise: April 2002 – Volume 34 – Issue 4 – p 695-699.ALLISON, MARY K.; BAGLOLE, JESSICA H.; MARTIN, BRIAN J.; MACINNIS, MARTIN J.; GURD, BRENDON J.; GIBALA, MARTIN J. Brief Intense Stair Climbing Improves Cardiorespiratory Fitness, Medicine & Science in Sports & Exercise: February 2017 – Volume 49 – Issue 2 – p 298-307 doi: 10.1249/MSS.0000000000001188Boreham CA, Wallace WF, Nevill A. Training effects of accumulated daily stair-climbing exercise in previously sedentary young women. Preventive Medicine. 2000 Apr;30(4):277-281. DOI: 10.1006/pmed.2000.0634.Randolph, Derek D., and Patrick J. O’Connor. “Stair Walking Is More Energizing Than Low Dose Caffeine in Sleep Deprived Young Women.” Physiology & Behavior, vol. 174, 2017, pp. 128-135.Stenling, A., Moylan, A., Fulton, E., & Machado, L. (2019). Effects of a Brief Stair-Climbing Intervention on Cognitive Performance and Mood States in Healthy Young Adults. Frontiers in psychology, 10, 2300. https://doi.org/10.3389/fpsyg.2019.02300Hongu, N., Shimada, M., Miyake, R., Nakajima, Y., Nakajima, I., & Yoshitake, Y. (2019). Promoting Stair Climbing as an Exercise Routine among Healthy Older Adults Attending a Community-Based Physical Activity Program. Sports (Basel, Switzerland), 7(1), 23. https://doi.org/10.3390/sports7010023


MSG Semulajadi untuk Sedapkan Makanan

Apakah sumber kepada MSG yang semulajadi? Artikel ini akan membincangkan sumber MSG ini dan juga bagaimana MSG bertindak memberikan rasa sedap pada makanan.

Komponen glutamate dalam MSG berfungsi untuk memberikan rasa umami kepada masakan. Walaubagaimanapun, terdapat segelintir yang risau untuk menggunakan MSG. Apakah yang terlintas di dalam fikiran anda terlebih dahulu setiap kali berbicara mengenai MSG? Sudah pasti ada yang berfikir keguguran rambut akan berlaku malah cepat botak jika kerap mengambil MSG dalam masakan atau makanan. Tidak kurang juga yang mengaitkan MSG boleh menyebabkan kanser. Artikel ini akan mengupas fakta-fakta berkaitan MSG, sumber semulajadi dan asal usul rasa Umami.

Akronim MSG membawa maksud MonoSodium Glutamate, iaitu sejenis bahan kimia yang memberi perasa  dan telah lama digunakan dalam industri makanan untuk menaikkan rasa sedap dalam makanan. Monosodium glutamate adalah garam natrium yang terhasil daripada asid glutamik dan asid ini dijumpai secara alami dalam tubuh dan dalam pelbagai makanan semulajadi.

Jenis Makanan Semulajadi yang Mengandungi Glutamate

Glutamate adalah blok protein yang memberikan rasa umami pada lidah manusia. Ia adalah sumber penting bagi rasa Umami. Glutamate juga boleh didapati secara semulajadi dalam makanan harian kita yang berasa sedap. Namun hanya glutamate bebas (mempunyai cas) yang efektif dapat memberikan rasa umami dari makanan. Berikut adalah sumber makanan semulajadi yang mengandungi Glutamate bebas per mg/100g.

Keju parmesan (11680mg)Cendawan (42mg)Sos Tiram(900mg)Rumpai laut(550-1200mg)Cendawan Shiitake(1060mg)Tomato segar (246mg)Jagung manis (106mg)Ikan Sardin(260mg)Ubi Kentang(180mg)Ikan Bilis(660mg)Teh hijau (660mg)Ayam panggang (22mg)Steak daging (10mg)

Artikel berkaitan: Khasiat Tomato dan Cara Tanam Tomato

MSG diperbuat daripada bahan-bahan mentah semulajadi berkanji seperti ubi kayu, ubi kentang, tebu atau jagung yang melalui proses penapaian oleh bakteria species Corynebacterium dan kemudiannya melalui proses penghabluran dimana ditukarkan kepada bentuk kristal seperti yang dikomersialkan dengan penyejatan air yang berlebihan melalui udara panas.

Proses penapaian ini adalah sama seperti proses penapaian yang digunakan untuk menghasilkan tapai, tempoyak, cuka, kicap dan yogurt. Menurut U.S Food and Drug Administration (USFDA), penggunaan MSG tambahan kepada makanan adalah dikategorikan secara umumnya selamat (generally recognized as safe, GRAS). Di Malaysia, Akta dan Peraturan Makanan 1985, mengkategorikan MSG sebagai penambah perisa makanan yang dibenarkan, sebaris dengan garam dan lada sulah.

Pada tahun 1908,seorang saintis di Jepun Profesor Kikunae Ikeda telah berjaya menemui kompaun glutamate di dalam ‘konbu’ iaitu sejenis rumput laut dari species Laminariaceae yang dikonsumsi masyarakat di Timur Asia. Glutamate inilah yang memberi rasa umami iaitu deria rasa ke-5 manusia. Rasa umami menggambarkan rasa macam daging, savori dan seperti rasa sup.

Terdapat 5 deria rasa asas manusia dan setiap rasa akan memberi isyarat tertentu kepada tubuh badan manusia. Jadual di bawah menjelaskan 5 deria rasa dan isyaratnya terhadap tubuh manusia :

Walaupun seringkali rasa pahit dikaitkan sebagai petanda racun, tidak semua bahan yang pahit adalah berbahaya atau toksik kepada manusia. Sebagai contoh rasa pahit pada sayur peria dan beberapa sayur lain adalah disebabkan kehadiran alkaloid. Oleh disebabkan tubuh kita secara semula jadi mengesan pahit sebagai ancaman toksik, kanak-kanak adalah golongan yang paling sukar untuk memakan sayur-sayuran kerana rasa pahit tersebut. Namun keadaan ini boleh diubah dengan memperkenalkan dan menggalakkan anak-anak untuk makan sayuran dari awal usia.

Bagaimana lidah kita mengesan deria rasa umami?

Seperti konsep kunci dan lubang kunci, lidah turut mempunyai reseptor-reseptor khas untuk mengesan deria rasa manis, masam, masin, pahit dan umami. Apabila bahan kimia di dalam makanan melarut dalam air liur ia akan meransang reseptor rasa. Sebagai contoh tunas rasa umami daripada kompaun glutamate akan bergabung pada reseptor umami kemudian menghantar isyarat ke otak melalui urat saraf dan otak akan mentafsirkan rasa tersebut.

“Tahukah anda bahawa pedas bukanlah sejenis deria rasa secara teknikal ?

Hal ini kerana ia adalah satu sensasi panas/terbakar yang dikesan oleh papilla di hujung saraf lidah akibat kompaun capsaicin yang ada di dalam cili.”

Proses Fermentasi untuk Menghasilkan Makanan kaya Umami / Perasa Umami

Penggunaan perasa adalah meluas di seluruh dunia untuk memberi kesedapan terhadap masakan. Sebagai contoh negara Jepun terkenal dengan pes Miso yang diperbuat daripada kacang soya yang melalui proses penapaian untuk menaikkan rasa masakan. Manakala Thailand kerap menggunakan sos ikan dalam masakan mereka dan untuk Malaysia sudah tentu adalah belacan sebagai perasa dalam masakan. Hampir semua perasa dihasilkan melalui proses fermentasi dan tempoh masa fermentasi bergantung pada bahan mentah yang digunakan.

Belacan terhasil daripada penapaian udang

1. Menaikkan kesedapan makanan.

Selain memberikan rasa savori kepada makanan, umami yang terhasil daripada MSG turut mengharmonikan keseluruhan rasa sesuatu makanan dan memberikan satu kesedapan yang menyeluruh. Adakah lebih banyak MSG digunakan masakan menjadi lebih sedap? Jawapannya adalah tidak. Ini kerana MSG turut mempunyai jumlah limitasi dalam penggunaannya. MSG hanya perlu digunakan dalam kuantiti kecil sahaja, 0.1% – 0.8% MSG daripada berat masakan agar dapat menaikkan rasa semulajadi makanan itu ke tahap yang optimum. Penggunaan MSG berlebihan sebaliknya boleh menjejaskan rasa makanan tersebut dan mengurangkan keenakannya.

2. Mengurangkan pengambilan sodium.

Menurut WHO, pengambilan sodium yang tinggi dalam jangka masa panjang meningkatkan risiko mendapat tekanan darah tinggi dan penyakit tidak berjangkit (Non Communicable Disease, NCDs) seperti penyakit jantung, strok, kencing manis dan sebagainya. Salah satu sumber utama sodium adalah daripada garam. Penggunaan garam dalam masakan dapat  memberi rasa masin terhadap makanan. Namun, dengan penambahan MSG, pengambilan garam dapat dikurangkan sehingga 30% daripada jumlah kebiasaan malah dapat menaikkan keenakkan makanan tersebut. Hal ini kerana, MSG mempunyai kandungan sodium 3 kali lebih rendah daripada garam seterusnya dapat membantu mengurangkan pengambilan sodium dalam diet harian.

3. Menggalakkan penghadaman dan penyerapan protein dalam tubuh badan.

Reseptor umami pada lidah membantu manusia untuk mengesan rasa umami daripada makanan yang kita makan. Menurut kajian, reseptor umami turut hadir di dalam perut manusia dan memberi isyarat kepada otak untuk menggalakkan proses penghadaman dan penyerapan protein dalam tubuh badan.

Selepas ini, jangan risau bagaimana MSG dihasilkan dan ditambah dalam masakan untuk menaikkan keenakan makanan tersebut. Sebaliknya risaulah jika kita tidak berhenti menambah makanan sedap itu kerana pengambilan kalori yang berlebihan akan menyumbang kepada penambahan berat badan. Di sinilah pentingnya ilmu akal serta kesedaran untuk mengawal nafsu dan selera makan.

Walaupun terdapat mitos mengatakan MSG menyebabkan keguguran rambut, menyebabkan sakit kepala, masalah kulit atau menyebabkan dahaga, tidak ada bukti saintifik yang menyokong kenyataan ini sebaliknya MSG tidak bersifat karsinogen (bahan pengaktif sel kanser).

Keadaan yang dilaporkan ini sebaliknya mungkin disebabkan oleh sensitiviti/alergi yang dihadapi individu terhadap MSG terutamanya mereka yang mempunyai kelainan genetik dan mungkin yang berkaitan dengan masalah penghadaman. Kenali tubuh badan, jika mempunyai alahan terhadap MSG, maka elakkan. Keputusan membuat pilihan di tangan anda.

Ingat, segala yang berlebihan berpotensi membawa mudarat. Oleh itu, berpada-pada dalam pengambilan MSG untuk memberi keenakkan pada makanan. Gunakan dalam jumlah yang disarankan atau kurang, agar ia tidak menganggu keseimbangan proses kimia dalam badan. Tujuan artikel ini condong kepada menyebarkan fakta berkaitan MSG dan memperbetulkan persepsi terhadap MSG dan juga menceritakan sumber semulajadi. Semoga bermanfaat!

Apostolopoulou, A. A., Mazija, L., Wüst, A., & Thum, A. S. (2014). The neuronal and molecular basis of quinine-dependent bitter taste signaling in Drosophila larvae. Front Behav Neurosci, 8, 6. doi:10.3389/fnbeh.2014.00006Chakraborty, S. P. (2019). Patho-physiological and toxicological aspects of monosodium glutamate. Toxicology Mechanisms and Methods, 29(6), 389-396. doi:10.1080/15376516.2018.1528649MONOSODIUM GLUTAMATE. A Safety Assessment. TECHNICAL REPORT SERIES NO. 20. FOOD STANDARDS AUSTRALIA NEW ZEALAND. June 2003Gutierrez, R., Fonseca, E., & Simon, S. A. (2020). The neuroscience of sugars in taste, gut-reward, feeding circuits, and obesity. Cell Mol Life Sci, 77(18), 3469-3502. doi:10.1007/s00018-020-03458-2Questions and Answers on Monosodium glutamate (MSG). (2018). Retrieved from FDASan Gabriel, A. M., Maekawa, T., Uneyama, H., Yoshie, S., & Torii, K. (2007). mGluR1 in the fundic glands of rat stomach. FEBS Lett, 581(6), 1119-1123. doi:10.1016/j.febslet.2007.02.016Tomé, D. (2018). The Roles of Dietary Glutamate in the Intestine. Ann Nutr Metab, 73 Suppl 5, 15-20. doi:10.1159/000494777Yamaguchi, S., & Takahashi, C. (1984). Interactions of monosodium glutamate and sodium chloride on saltiness and palatability of a clear soup. Journal of Food Science, 49(1), 82-85.